Tiada lagi kelulusan perolehan tanpa tender – PM Anwar

PUTRAJAYA: Perdana Menteri Datuk Seri Anwar Ibrahim menegaskan proses tata kelola kerajaan pimpinannya tidak boleh lagi berlaku kelulusan perolehan tanpa tender.

Pada majlis perjumpaan Perdana Menteri bersama warga Jabatan Perdana Menteri (JPM) di sini hari ini, Anwar berkata kerajaan pimpinannya tidak lagi boleh mengizinkan kebocoran, ketirisan dan rasuah terus berleluasa.

“Soal peraturan, perolehan, soal kelulusan tanpa tender ini semua tidak boleh lagi.

“Maka untuk peringkat awal ini, saya ingin menyeru, mengajak saudara (penjawat awam) untuk sama-sama dalam pasukan, mari kita bertekad untuk menyelamatkan negara kita,” katanya.

Katanya, sewaktu menerajui Kementerian Kewangan, beliau telah memberi arahan untuk tidak membenarkan ahli keluarga atau rakan terdekat mendapat kepentingan dalam projek berkaitan kerajaan.

Anwar yang mengangkat sumpah sebagai Perdana Menteri pada 24 Nov lepas berkata, beliau tidak berminat menggali masalah kerajaan terdahulu sebaliknya mahu menumpukan soal kerja dan mengangkat martabat hidup rakyat.

“Hidup rakyat secara umumnya walaupun tidaklah separah beberapa negara lain, tetapi dalam keadaan yang agak sukar, sebab itu di peringkat awal, beberapa hari ini saya tidak peduli fitnah, saya harap kita tumpu soal kerja.

“Saya tidak berminat korek kisah lama… Yang penting ialah ke depan, apa yang boleh dan patut kita lakukan dalam mempersiapkan diri menghadapi masa depan,” katanya.

Majlis perjumpaan hari ini turut dihadiri Ketua Setiausaha Negara Tan Sri Mohd Zuki Ali dan Peguam Negara Tan Sri Idrus Harun. – Bernama

See author's posts


Terkini: GPS setuju bentuk kerajaan bersama PN, BN dan GRS

KUCHING: Gabungan Parti Sarawak (GPS) bersetuju untuk sama-sama membentuk Kerajaan Persekutuan bersama tiga gabungan lain.

Gabungan terbabit ialah Perikatan Nasional (PN). Barisan Nasional (BN) dan Gabungan Rakyat Sabah (GRS).

Pengerusi GPS, Datuk Patinggi Tan Sri Abang Johari Tun Openg berkata pihaknya mengambil keputusan dan tindakan itu demi untuk mengukuh dan menstabilkan negara serta kesejahteraan rakyat.

(Berita lanjut menyusul)

See author's posts


Dasar sumber manusia, modal insan akan diteliti semula

KUALA LUMPUR: Perdana Menteri Datuk Seri Ismail Sabri Yaakob berkata kerajaan akan meneliti semula dasar-dasar melibatkan sumber manusia dan modal insan dalam usaha mengekalkan dan menarik bakat berkemahiran ke pasaran kerja tempatan.

Beliau berkata Majlis Tindakan Ekonomi yang bermesyuarat hari ini mengakui selain menghadapi cabaran dalam mencipta peluang pekerjaan berkemahiran tinggi, negara kini berdepan saingan dari negara maju yang menawarkan gaji lebih tinggi untuk menarik bakat berkemahiran ke sektor berpotensi tinggi.

Beliau berkata demikian dalam satu kenyataan selepas mempengerusikan mesyuarat berkenaan semalam.

Ismail Sabri berkata kerajaan komited menjadikan Malaysia sebuah negara berpendapatan tinggi yang berpaksikan penerimagunaan teknologi baharu serta penciptaan dan pembangunan teknologi tempatan.

Di samping itu, katanya kerajaan juga akan terus berusaha membangunkan bakat masa hadapan bagi pertumbuhan yang inklusif dan mampan.

Katanya Majlis Tindakan Ekonomi juga bersetuju dengan cadangan Kementerian Sains, Teknologi dan Inovasi supaya langkah intervensi diambil bagi meningkatkan kedudukan Malaysia ke kedudukan 20 teratas dunia dalam Indeks Inovasi Global (Global Innovation Index).

Katanya ini selari dengan sasaran kerajaan dalam Rancangan Malaysia Ke-12 (RMK12).

“Selain itu, satu langkah strategik inovasi akan diwujudkan bagi meningkatkan pengkomersialan teknologi dan inovasi negara berikutan ketidakpadanan bidang berkenaan dengan kehendak industri.

“Kerajaan sentiasa berusaha memastikan negara sentiasa bergerak maju ke hadapan seiring dengan perubahan teknologi dan memenuhi keperluan semasa pasaran buruh bagi menjamin kesejahteraan Keluarga Malaysia,” katanya. – Bernama

See author's posts


Pasukan bola sepak Brazil dibayar sama rata

PERSEKUTUAN Bolasepak Brazil (CBF) semalam mengumumkan bahawa ia akan membayar lelaki dan wanita dengan jumlah gaji yang sama untuk mewakili pasukan kebangsaan, salah satu daripada beberapa negara yang membuat janji sedemikian.

“CBF menyamai hadiah wang dan elaun antara bola sepak lelaki dan wanita, yang bermaksud pemain wanita akan memperoleh pendapatan yang sama dengan lelaki,” kata presiden persekutuan Rogerio Caboclo.

Ini bermaksud pemain wanita Brazil yang kurang dikenali seperti Marta, Formiga dan Leticia Santos akan menerima bayaran dan elaun yang sama seperti bintang global termasuk Neymar, Gabriel Jesus dan Roberto Firmino.

Australia, Norway dan New Zealand adalah antara negara yang sebelumnya memutuskan untuk membayar lelaki dan wanita antarabangsa mereka dengan jumlah yang sama.

Pada Mac 2019, pasukan wanita Amerika Syarikat (AS), penyandang juara dunia ketika ini, menyaman persekutuan mereka yang didakwa mengamalkan diskriminasi ke atas gaji dan syarat. Seorang hakim menolak kes mereka pada Mei tahun ini tetapi pasukan itu mengemukakan rayuan.

CBF mengatakan keputusannya disampaikan kepada pasukan wanita dan jurulatih mereka dari Sweden, Pia Sundhage pada Mac lalu.

“Ini sejarah. Menjadi sebahagian daripada ini sangat istimewa, saya sangat berterima kasih,” kata Sundhage, yang juga menyambut baik berita bahawa untuk pertama kalinya seorang wanita, Duda Luizelli, ditugaskan untuk menyelaraskan pasukan wanita kebangsaan.

Gaji yang sama mula-mula diterapkan pada Mac ketika Brazil mengambil bahagian dalam kejohanan jemputan Tournoi de France, menduduki tempat terakhir daripada empat pasukan.

Langkah ini akan diterapkan ke atas pasukan kebangsaan yang akan mengambil bahagian dalam Sukan Olimpik yang akan diadakan di Tokyo tahun depan, dan juga kejohanan Piala Dunia lelaki dan wanita berikutnya.

Pasukan lelaki merupakan yang paling berjaya dalam bola sepak antarabangsa setelah memenangi Piala Dunia sebanyak lima kali.

Mereka juga memenangi kejuaraan benua mereka, Copa America, sembilan kali, terakhir di negara sendiri pada 2019.

Tetapi pasukan wanita juga antara yang terkuat dalam permainan, setelah mara ke final Piala Dunia pada 2007 dan final Olimpik berturut-turut pada 2004 dan 2008. – AFP

See author's posts


Mantapkan PdPR elak keciciran pelajar

PEMBUKAAN sesi persekolahan dalam normal baharu tahun ini memberi pengalaman yang mungkin tidak pernah dibayangkan sebelum ini.

Kalau setiap tahun wajah keterujaan murid dan ibu bapa yang paling ditunggu-tunggu terutama yang pertama kali memasuki alam persekolahan, tetapi tahun ini berbeza apabila anak akan memulakan sesi persekolahan hanya di rumah.

Pandemik Covid-19 yang belum menunjukkan aliran penurunan dengan kumulatif kes melebihi 150,000 dan kes harian yang mencapai empat digit menyebabkan Kementerian Pendidikan Malaysia (KPM) membuat ketetapan baharu dengan menangguhkan sesi persekolahan secara bersemuka pada Rabu ini.

Hanya pelajar yang akan menduduki peperiksaan Sijil Pelajaran Malaysia (SPM), Sijil Vokasional Malaysia (SVM), Sijil Kemahiran Malaysia (SKM), Sijil Tinggi Persekolahan Malaysia (STPM), Sijil Tinggi Agama Malaysia (STAM) dan Diploma Vokasional Malaysia (DVM) bagi tahun 2020 serta peperiksaan antarabangsa yang setara sahaja dibenarkan memulakan sesi persekolahan melalui kaedah bersemuka.

Manakala murid sekolah rendah dan pelajar tingkatan 1 hingga 5 bagi tahun ini pula mengikuti pembelajaran melalui kaedah Pengajaran dan Pembelajaran di Rumah (PdPR).

Mahu atau tidak, pembelajaran melalui PdPR yang telah dimulakan sejak Perintah Kawalan Pergerakan (PKP) pertama tahun lepas perlu dimantapkan kerana kita tidak tahu berapa lama lagi pandemik ini akan berakhir.

KEKANGAN DAN KESUKARAN PdPR

Menurut Azlin Norhaini, bagi memantapkan kaedah PdPR kerjasama tiga pihak iaitu guru, murid dan ibu bapa sangat penting untuk memastikan keberkesanan kaedah ini.

Berdasarkan temu bual bersama guru, ibu bapa dan murid, memang terdapat kekangan dan kesukaran dalam melaksanakan PdPR walaupun mempunyai peralatan dan internet yang mencukupi.

“Murid sukar untuk memahami pembelajaran secara online sebab masalah komunikasi yang one-way (guru kepada murid), murid sukar nak bertanya soalan atau untuk minta penjelasan lanjut.

“Apabila murid tidak faham, ibu bapa perlu main peranan untuk mengajar anak dan bantu mereka untuk menyiapkan latihan. Majoriti ibu bapa tidak mampu sebab mereka juga tiada pengetahuan dan tiada masa lapang sebab kebanyakan ibu bapa juga bekerja dari rumah,” katanya kepada Bernama baru-baru ini.

Beliau, yang juga Pengerusi  Pusat Kepimpinan dan Polisi Pendidikan UKM berkata, kebanyakan ibu bapa yang pada awalnya berusaha membantu anak akhirnya terpaksa reda apabila anak mereka ketinggalan dalam menyiapkan latihan akibat kesukaran untuk membantu menyiapkan latihan itu.

Antara langkah yang boleh diambil bagi memantapkan kaedah PdPR ialah dengan mewujudkan Sekolah Maya melalui radio dan televisyen (TV).

“Sekolah Maya ini boleh menggunakan saluran media seperti tv, radio, Netflix, Astro, Pusat Internet di semua peringkat sekolah rendah dan menengah dengan jadual untuk dua subjek selama empat jam sehari.

“Konsepnya lebih kurang sama seperti program belajar mengaji yang terdapt dalam saluran televisyen sekarang di mana pelajar boleh bertanyakan soalan menerusi Whatsapp secara langsung,” katanya dan menambah, tempoh empat jam itu sudah mencukupi kerana murid akan merasa bosan dan hilang fokus  sekiranya terpaksa mengadap komputer terlalu lama.

Beliau turut mencadangkan agar KPM bekerjasama dengan semua syarikat telekomunikasi untuk menyumbangkan tanggungjawab sosial dengan memberikan bantuan internet dan kerajaan pula perlu  memberikan pelepasan cukai sepenuhnya atas kerjasama itu.

“Sudah tiba masanya semua pihak, sama ada kerajaan dan swasta berganding bahu bagi mengembeleng tenaga untuk menangani masalah pendidikan anak Malaysia,” katanya.

IBU BAPA AKUR, MAHU PdPR LEBIH BAIK

Mempunyai enam orang anak yang masih bersekolah di sekolah menengah dan rendah adalah satu cabaran besar buat Zazariah Mohd Nor, 44, dari Seremban bagi memastikan setiap anaknya mengikuti pembelajaran melalui kaedah PdPR.

Empat orang anaknya yang berada di sekolah menengah memerlukan komputer bagi melakukan latihan dan tugasan sekolah manakala dua lagi anaknya yang berada di sekolah rendah termasuk anak bongsunya yang akan memasuki tahun satu memerlukan lebih banyak tumpuan dan perhatian dalam pembelajaran.

Dalam keadaan sekarang mahu atau tidak PdPR adalah kaedah terbaik bagi mengurangkan risiko namun cabarannya pula dari segi peranti dan alatan terutama bagi ibu bapa yang mempunyai anak ramai masih bersekolah seperti saya, katanya.

“Kalau ikutkan tahun lepas banyak latihan yang perlu dicetak dan jadi masalah kepada ibu bapa yang tidak mempunyai printer. Sebaiknya latihan murid itu disalin di buku latihan terus… jadi mereka boleh tengok daripada telefon dan komputer tanpa perlu dicetak.

“Dengan cara ini akan memahirkan lagi murid dalam menulis dan melukis terutama bagi murid sekolah rendah,” katanya yang berharap lebih banyak insentif diberikan kepada ibu bapa untuk membeli peranti bagi keperluan pembelajaran PdPR ini.

See author's posts


MPP laksana Program Pengindahan Pantai Trombol

KUCHING: Majlis Perbandaran Padawan (MPP) bekerjasama dengan pelbagai agensi bagi melaksanakan Program Pengindahan Pantai Trombol sebagai usaha meningkatkan kesedaran dalam kalangan masyarakat untuk menjaga kebersihan pantai tersebut. Timbalan Pengerusi Majlis Perbandaran Padawan, Dato Sri Ahmad Ibrahim berkata, program tersebut adalah bertujuan untuk memastikan orang ramai sedar akan tanggungjawab merekaterhadap alam sekitar.

“Antara tanggungjawab tersebut adalah seperti tindakan untuk melindungi kesuburan tanah, kehidupan manusia, udara bersih, air yang selamat yang mampu menyediakan bandar boleh didiami, makanan yang sihat, ekonomi berdaya tahan iklim dan memberi tumpuan kepada kesihatan dan kesejahteraan,” katanya. Beliau berkata demikian ketika berucap merasmikan Program Pengindahan Pantai Trombol 2022 di Pantai Trombol, di sini, semalam.

Dedahnya, MPP telah membelanjakan lebih kurang RM125,000 untuk menjalankan kerja-kerja pembersihan tapak pelupusan haram. Tambahnya, MPP berjaya mencegah sejumlah 33,748.70 kilogram sisa kitar semula daripada dibuang ke tapak pelupusan yang merangkumi plastik, aluminium dan kertas pada tahun 2021. “Selain itu, sepanjang program ini berlangsung pada lima hari iaitu 5 dan 6 Oktober, 13 hingga 15 Oktober, pelbagai aktiviti dilakukan seperti penanaman semula pokok di sepanjang pantai, pengumpulan sisa di sepanjang pantai dan sebagainya.

“Dengan menanam semula anak pokok di sepanjang pantai, ini akan membantu dalam meningkatkan ruang hijau untuk persekitaran yang lebih sihat seperti dalam Matlamat 11-Bandar dan Komuniti Lestari. “Justeru itu, program seumpama ini perlu diperluaskan ke kawasan hulu Padawan,” tambahnya.

See author's posts


Anak Sarawak sakit di Makkah: Sumbangan orang ramai dah cecah RM17,000

MAKKAH: Sumbangan derma orang ramai untuk membantu pesara guru dari Sarawak yang masih terlantar di Hospital Pakar Al-Noor di sini sejak sebulan lalu, sudah mencecah angka lebih RM17,000 setakat petang semalam.

Ia bagi membantu Jaliha Sakli, 56, yang mengidap meningitis menyelesaikan sebahagian bil hospital, yang sudah berjumlah SR116,000 (RM135,612).

Jaliha, berasal dari Kampung Pangtray, Daro di Bahagian Mukah, dimasukkan ke Unit Rawatan Rapi (ICU) hospital itu pada 15 Januari lalu.

Jaliha mulai pulih setelah koma 11 hari, kemudian dimasukkan ke wad biasa tetapi masih lemah untuk berjalan.

Suaminya, Ahmad Abas Ali, 58, bagaimanapun melahirkan rasa syukur dan berterima kasih kepada orang ramai yang memberi sumbangan.

“Saya mengucapkan berbanyak-banyak terima kasih kepada anda semua. Hanya Allah boleh membalas jasa kalian. Ini termasuk organisasi yang bantu kempen melalui video berdasarkan laporan oleh Utusan Sarawak dan juga Berita Harian,” katanya.

Orang ramai yang sudi memberi sumbangan boleh memasukkan derma terus ke akaun maybank 161109276756 milik Jaliha Sakli.

Ahmad Abas boleh dihubungi melalui nombor 0198649009 (boleh What’s App) atau nombor di Makkah 966-530-425-187 (panggilan sahaja).

Ahmad Abas dan isterinya sudah selesai mengerjakan tiga kali umrah dan bersedia untuk berangkat pulang ke Malaysia apabila Jaliha dijangkiti meningitis.

Mereka berdua bersama rombongan melalui agensi pelancongan umrah swasta tiba di sini pada 28 Disember lalu untuk pakej umrah selama 22 hari.

Laporan daripada Kadir Dikoh

Keterangan gambar

PULIH… Ahmad Abas bersama isterinya Jaliha ketika di wad biasa Hospital Pakar Al-Noor, Makkah.

See author's posts


PRN Sabah: Rundingan selesai dua minggu

KOTA KINABALU: Barisan Nasional (BN) Sabah dan rakan parti lain termasuk Parti Pribumi Bersatu Malaysia (Bersatu), Parti Bersatu Sabah (PBS) dan STAR akan bertanding di semua 73 kerusi Dewan Undangan Negeri (DUN), pada pilihan raya negeri (PRN) kali ini.

BN Sabah terdiri daripada komponen parti UMNO, MCA dan Parti Bersatu Rakyat Sabah (PBRS).

Pengerusi BN Sabah Datuk Seri Bung Moktar Radin berkata pihaknya akan mengadakan rundingan bersama rakan-rakan parti berhubung pembahagian kerusi yang bakal ditandingi dalam PRN berkenaan dalam masa terdekat dan dijangka selesai dalam tempoh dua minggu.

“Hari ini, kita memutuskan UMNO Sabah, BN..kita akan bertanding di 73 kerusi melawan (Parti) Warisan (Sabah). Ini bermakna, UMNO Sabah akan berunding dengan yang lain dalam sehari dua ini dengan rakan-rakan kita yang tidak pro dengan Warisan.

“Ini penting sebab kita ingin memastikan kemenangan dalam pilihan raya (negeri) akan datang,” katanya selepas mempengerusikan Mesyuarat Biro Politik dan Biro Perhubungan UMNO di ibu pejabat UMNO negeri di sini, semalam.

Bung Moktar yang juga Pengerusi Badan Perhubungan UMNO Sabah berkata setelah rundingan selesai, parti itu akan memuktamadkan kerusi yang akan ditandingi termasuk mengumumkan senarai penuh calon yang akan diketengahkan pada PRN kali ini.

Katanya, UMNO Sabah kini sedang dalam proses mengenal pasti calon bagi mewakili parti itu dan akan menampil antara 85 hingga 90 peratus calon muka baharu pada PRN kali ini.

Pada PRN ini juga, Bung Moktar berkata, UMNO Sabah berhasrat untuk bertanding di lebih 32 kerusi DUN berbanding yang ditandingi pada Pilihan Raya Umum ke-14 lalu.

Bung Moktar yang turut mengesahkan akan bertanding di DUN Lamag, iaitu satu daripada DUN baharu diwujudkan di Sabah, berkata PRN kali ini, amat luar biasa bagi semua parti.

“Bagaimanapun, apa yang penting, kita (UMNO) harus meyakinkan pengundi dan rakyat sama ada di bandar atau luar bandar, anak-anak muda (bahawa) kali ini pilihan raya dalam normal baharu, sudah tentu rakyat tunggu tawaran baharu yang boleh ditunaikan”.

“UMNO Sabah akan memberi tawaran baharu (pada PRN ini) bagi menjamin kestabilan, keselamatan dan pembangunan ekonomi untuk rakyat,” katanya.

Sementara itu, ketika ditanya mengenai calon Ketua Menteri Sabah daripada UMNO, Bung Moktar secara berseloroh berkata: ”ramai calon (Ketua Menteri). Saya boleh (dipilih sebagai Ketua Menteri), timbalan saya boleh (Datuk Jeffry Arifin), Datuk (Abdul) Rahman (Dahlan) boleh,”.

PRN Sabah akan diadakan tempoh 60 hari susulan pembubaran DUN yang diumumkan Ketua Menteri Sabah Datuk Seri Mohd Shafie Apdal pada Khamis (30 Julai) selepas mendapat perakuan daripada Yang Dipertua Negeri Tun Juhar Mahiruddin.- Bernama

See author's posts


Vietnam buka hotel emas pertama di dunia

HANOI: Selepas 11 tahun dibina, hotel apartmen lima bintang pertama yang disalut dengan emas di Vietnam akhirnya membuka pintunya.Dikenali sebagai Hotel Dolce Hanoi Golden Lake, ia meliputi 25 tingkat dan menampilkan rekaan berasaskan emas bermula dari sinki hingga ke bumbung kolam renang.Hotel terbabit menggunakan 5,000 kaki persegi seramik dan ditawarkan pada harga £250 (RM1,334.92) untuk semalam.Hotel yang dibina di Tasik Giang Vo itu turut menyediakan unit apartment berharga £5,200 (RM27,766.36) bagi setiap meter persegi.

Pembinaan hotel berasaskan emas itu membabitkan AS$200 juta (RM857.50 juta).

See author's posts


381 individu ditahan ingkar PKPP

KUALA LUMPUR: Seramai 381 individu ditahan polis semalam atas kesalahan ingkar arahan Perintah Kawalan Pergerakan Pemulihan (PKPP), dengan 377 daripadanya dikompaun manakala, empat individu direman, kata Menteri Kanan (Kluster Keselamatan) Datuk Seri Ismail Sabri Yaakob.

Katanya, antara kesalahan mereka ialah berkenaan aktiviti di pusat hiburan (96), tidak memakai pelitup muka (80), gagal mematuhi arahan penjarakan fizikal (69), gagal menyediakan peralatan merekod butiran pelanggan (57), rentas negeri/daerah Perintah Kawalan Pergerakan Bersyarat (PKPB) tanpa kebenaran (33) dan lain-lain (46).

Beliau berkata, dalam kenyataan di sini, semalam, semalam Operasi Benteng berjaya menahan 20 pendatang tanpa izin, tiga penyeludup serta merampas sembilan kenderaan darat.

Sementara itu, Ismail Sabri berkata, sejak 24 Julai lepas sehingga semalam seramai 72,182 individu pulang ke tanah air melalui pintu masuk sempadan antarabangsa dan ditempatkan di 74 hotel serta 18 Institut Latihan Awam dan institut pengajian tinggi swasta di seluruh negara.

“Daripada jumlah itu, 9,855 individu sedang menjalani proses kuarantin wajib, 404 individu dihantar ke hospital untuk rawatan manakala 61,923 individu telah discaj dan dibenarkan pulang,” katanya sambil menambah kesemua mereka pulang dari 36 negara.

Berkaitan pemantauan barang keperluan asas, beliau berkata Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 673 premis perniagaan termasuk 482 peruncit, 160 pemborong dan 31 pengilang.

Ismail Sabri berkata, pegawai penguat kuasa KPDNHEP turut melakukan 1,045 pemeriksaan khas pematuhan prosedur operasi standard (SOP) PKPP dan mendapati kesemua premis yang diperiksa mematuhi arahan ditetapkan.

Bagaimanapun, beliau menggesa pengusaha dan orang ramai agar mengamalkan kawalan kendiri termasuk penjarakan fizikal dan kebersihan diri terutamanya ketika menjalankan aktiviti jual beli barangan keperluan harian.

Berhubung Ops Sanitasi Awam Covid-19 semalam, katanya sebanyak 35 operasi sanitasi meliputi  sembilan zon merah, tiga zon jingga, enam zon kuning dan sembilan zon hijau melibatkan 10 negeri dan dua Wilayah Persekutuan kecuali Putrajaya, Sarawak dan Terengganu.

— Bernama

See author's posts


Sejarah Iban

ENDUR NGENDUH …Sekeda ari gaya langkau arau dalam kampung jeman Tindin seduai Entinggi.

Tusun Ke-26

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.

TINDIN “PIMPIN BRAGAH NGINDANG”

Lau Moa Anak Numpi nya apai Chaong ti beranakka siku Tuai Iban ti berani sereta tebilang benama Tindin “Pimpin Bragah Ngindang” ti mungkar  menua Batang Paku.

Enda lama udah nya, Tindin enggau nembiak iya angkat ari Tembawai Kelang dalam Sungai Enteban lalu ngili sungai Enteban nyentuk ke nanga sungai nya. Ari Nanga Enteban sida lalu ngili Batang Skrang terus ke nanga. Ari nya sida ngili Batang Ai lalu datai ba nanga Batang Lupar. Ari nanga Batang Lupar sida nebing ai tasik China Selatan  lalu tama Nanga Saribas nyentuk ke Nanga Layar. Ari nya sida  mudik Sungai Saribas lalu datai ba Nanga Paku. Sida mudik Batang Paku lalu diau enda lama di menua ti dikumbai sida Penggan, enda jauh ari pasar Spaoh ke diatu.

Udah diau dia enda lama, sida angkat baru ari nya  lalu napat sebengkah agi  menua ke dikumbai Lubuk Brutan. Dia Tindin enggau bala nembiak iya diau enda lama bumai betaun. Angkat ari nya sida pan pindah ke menua Tanjung Melanyut ti alai sida diau mendam lama mimit  lalu ngujungka Tindin empu  nyau udah tuai bendar maya nya. Tindin mega parai tuai di menua nya lalu ditumbakka bala nembiak iya mungkar pendam ba banchak Nanga Beduru, iya nya ari seberai rumah orang Beduru ke diatu.

BALA ANAK DEMONG ENGGAU RINDA

Anak Tindin ti benama Rinda enggau Demong anak Entinggi beranak lima iku ti benama Kelimbang, Kalanang, Bundak, Jawai  enggau  Bakak. Jawai parai dara lalu dilumbung Demong ba atas lubuk Sinjan kira sepenikau penyauh ari nanga Matop. Lebuh sida Demong berumah di menua nya Rinda beranakka Bakak. Tiga malam udah Bakak ada, dia rumah sida kena pangkaka kabut kudi kesa ti ngasuh rumah sida rebah sereta rusak.

Maya nya Rinda  benung bekindu lalu kena kepit kasau ti kena tinggang batang menuang ti rebah ngagai rumah sida. Meda utai baka nya Demong nyau baka ukui ti labuh anak; enda  nemu chara ngibun Bakak ti agi mit amai. Nyau udah lama iya berunding, iya pan ngaga perau jung  sebuah  ti alai iya nyimpan anak iya nya.  Jung nya pan ditudung iya ngena pua kumbu lalu diperanyutka iya ba ai Batang Paku. Perau nya pan mansa ulun Demong ti benama Surit seduai Lugit ke ngibun kebun tarum sida di Nanga Letong enda  tentu jauh ari Nanga Matop. Meda perau nya anyut, seduai iya pan ngapung  perau jung nya. Peda seduai bisi anak mit dalam jung nya.

“Kada enda anak Tuan tua tu, wai?  Manah tua ngibun anak mit tu,”  ku surit madah ngaga Lugit.

Udah nya seduai nya pan mai anak mit nya niki ke langkau lalu ngibun iya. Seduai ngidupka anak mit nya ngena ai tebu enggau ai asi. Rinda, indai anak mit nya tadi pan ditumbakka Demong enggau nembiak iya ba pendam di Nanga Beduru  begulai enggau apai iya Tindin.

Angkat  ari Tembawai Kudi Kesa nya, Demong  matak nembiak iya pindah lalu berumah ba Nanga Letong. Lebuh ti  berumah dia, anak dara iya ke benama Jawai mati lalu dilumbung ba bukit atas Lubok Sinjan, ari ulu Nanga Matop.

DEMONG BEBINI BARU

Tegal penusah kedua kali tu, Demong tusah bendar ati. Iya pan berunding deka nemuai ngagai apai iya di Kanowit. Lebuh penemuai iya sekali tu iya ngetu di Julau lalu bebini jadi enggau indu Baketan siku ke benama Lemia ke enggau iya beranak enam iku. Enggau Lemia iya beranakka anak lelaki magang. Sida nya benama  Sabungkok, Sepatin, Sangkerang lalu iya ke biak nya Senaun. Semua anak Demong enggau Lemia jadi enggau bansa Baketan magang. Lebuh nya, anak iya ke benama Kelanang udah nyadi jadi tuai bansa Iban di Batang Paku lalu matak nembiak iya berumah sereta bumai betaun di Batang Samu.

Maya Demong kundang kasang ari Kanowit ke Paku ngundang bala anak dulu enggau anak dudi iya, iya tedingaka rita pasal anak iya ti bisi charut enggau bala Dayak Iban di Samu. Maya nya bisi tuai Iban siku benama Rusak ti diau di Nanga Skundong. Rusak tu jadi enggau Tarra anak Manang Duau. Sida tu betuaika Kelanang ke diau di ulu Samu. Apin lama ti udah jadi, Rusak enggau Tarra pan sarak. Udah seduai ke sarak, enda mukai-mukai adi Tarra ke benama Belau pan mansutka kandung lalu ngambu Bakak. Bakak enggai diambu Belau. Bala menyadi Bakak ti bukai mega mantah. Nya ti ngujungka Manang Duau diburu bala menyadi Bakak ari Ulu Samu.

MANANG DAU DIBURU PINDAH

Tegal laya nya, Manang Duau enggau bini anak iya angkat ari ulu Samu deka rari ke menua bukai. Lebuh iya datai di Skundong, Manang Duau betemu enggau Rusak ke benung beban perau.

“Deka kini kita sebilik tu Manang?  Nuan tak mai ukui enggau manuk baka ti deka pindah,” pia ku Rusak.

“Kami sebilik tu diburu sida Kelanang menyadi ari ulu Samu tegal anak dara aku ti benama Belau nya nyau bisi tubuh lalu ngambu Bakak,” pia ku timbal Manang Duau.

“Auuu…pia. Endang baka nya mih ukum kitai Dayak Iban enti ngaga ulah ti baka nya. Kasih mih aku meda kita sebilik Manang, tang kati ku enggau. Laban nuan ti peturun Dayak Iban baka aku mega…enggai ga aku enda mantu nuan. Enti amai munyi nya ku cherita nuan, enda ibuh pindah jauh mih kita sebilik. Nuan tau diau ba menua aku ditu; di Nanga Rembai di Luban dia enti nuan sanggup mayar tasih menua,” pia ku timbal Rusak baru.

Ukai tegal nuan ti udah nyadi entua aku suba, aku ti deka nulung nuan Manang tang ati aku sinu amai meda bansa Iban, bansa diri empu kena penusah baka tu” ku Rusak.

“Manah amai mih ati nuan, Igat. Ni ku nuan mih bayar tasih menua nya. Aku sanggup mayar ni penyampau ku nuan nya,” pia ku saut Manang Duau

“Nitihka adat kitai Dayak Iban ari peturun Sengalang Burong, nuan patut mayar ukum ke tasih menua baka tu: seigi tajau rusa, seigi benda alas bayar nuan diatu lalu seigi benda alas simpan nuan aja laban aku agi deka enggau nuan bempu menua Luban,” pia ku saut Rusak.

Udah mayar semua ukum penti pemali tasih menua, Manang Duau pan diau mendam di menua Luban.

Udah ti betaun-taun diau di Ulu Samu bala menyadi sereta nembiak Kelanang nyau betambah mayuh-semayuh. Nya ti ngujungka menua nyau sekut alai sida berumah sereta bumai betaun. Nya alai Kalanang pan matak sekeda ari bala nembiak iya pindah lalu diau mendam di Nanga Letong. Sekeda ari bala menyadi sereta kaban belayan iya agi diau di Samu.

Ari Nanga Letong Kalanang angkat pindah ngiga menua baru ke Tanjong Kundong. Sida enda tentu lama diau di menua nya laban ti enggai charut enggau bansa Seru. Lebuh sida diau dia, sida bisi bala kena serang bansa Seru maya ti ngembuah entawa di Nanga Sungai Anyut, pati Batang Paku. Meda bisi munsuh di menua nya sida lalu pulai ke ili baru lalu diau di Nanga Letong baru. Lebuh Kalanang enggau bala nembiak iya diau di menua nya bisi dua kali apai sida, Demong  nemuai  ari Kanowit laban iya nyau tuai bendar lalu enggai enda mati ba anak dulu iya di Batang Paku.

(Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive, The Sarawak Journal 1994-The Source of Iban History, Benedict Sandin)

(Betampung ba Tusun Ke-27  minggu nyin ila)

See author's posts


Salah beralih angin?

JURGEN Klopp mengakui dia ‘tiada idea’ jika Mohamed Salah akan berada di Liverpool musim depan, sebulan sebelum pemain Mesir itu juga mengakui perkara sama.

Salah ditanya mengenai masa depannya selepas gelaran Liga Perdana English (EPL) sulung kelab itu yang diraikan pemain selepas menewaskan Chelsea di Anfield pada Rabu.

Pemain Mesir itu yang bersama kelab itu sejak 2017, meledak 94 gol dalam 151 penampilan kali ini, memberitahu LA FM Colombia: “Saya hanya mahu meraikannya hari ini, gembira melaluinya!

“Tiada siapa tahu mengenai masa depan dan apa yang akan terjadi. Mari lihat apa akan berlaku. Tapi ketika ini, kami menang Liga Juara-Juara, kami menang Liga Perdana, saya gembira.

“Mari kita lihat apa yang akan berlaku pada masa depan, tapi saya gembira menang dan memiliki trofi itu,” katanya.

Lebih menarik pengurus Liverpool, Klopp ditanya mengenai masa depan Salah di kelab itu pada Februari 2020.

Pengendali dari Jerman itu memberikan jawapan sama dengan berkata, dia gembira jika penyerang itu terus kekal tetapi dia tidak pasti mengenainya.

“Saya mahu dia kekal (di Liverpool) adakah anda dengar sesuatu berbeza? Bagaimana anda melihat keinginan untuk terus kekal di Liverpool?

“Secara jujur bagi saya dia sudah benar-benar serasi.” –AFP

See author's posts


Semarakkan kembali industri minyak sawit

KUALA LUMPUR: Setelah mengalami kelembapan dramatik pada suku pertama 2020 berikutan penguatkuasaan perintah berkurung oleh banyak negara di seluruh dunia, industri minyak sawit kini bersedia kembali pesat mulai suku kedua dan seterusnya.

Perniagaan di seluruh dunia pula telah dibenarkan untuk menyambung semula operasi oleh kerajaan masing-masing, sudah pasti ini sekali gus mendorong lebih banyak permintaan terhadap minyak makan dan serba guna.                                                                                Peserta industri minyak sawit juga menyambut baik pengecualian cukai yang disediakan di bawah Pelan Jana Semula Ekonomi Negara (PENJANA) untuk membantu menguruskan paras stok semasa negara sebanyak 2.03 juta tan pada Mei 2020 di samping menstabilkan harga minyak sawit mentah (MSM) yang kini didagangkan pada RM2,300 hingga RM2,400 satu tan.

Pengecualian 100 peratus duti eksport MSM, minyak isirung sawit mentah dan minyak isirung sawit diproses dari 1 Julai, 2020 hingga 31 Disember 2020 di bawah inisiatif PENJANA turut diumumkan.

Susulan khabar baik itu, negara seperti India dan China serta blok ekonomi Kesatuan Eropah (EU) yang menjadi pasaran tradisional Malaysia dijangka kembali mengimport minyak sawit dalam jumlah yang besar.

Ketua Pengarah Lembaga Minyak Sawit Malaysia, Dr. Ahmad Parveez Ghulam Kadir berkata, sejak pertengahan Mei, Malaysia mula menyaksikan lonjakan harga MSM.

“Kita melihat perintah berkurung berikutan pandemik Covid-19 semakin dilonggarkan di kebanyakan negara selain aktiviti ekonomi disambung kembali. Stok juga perlu ditambah semula telah habis susulan gangguan import selama beberapa bulan lepas,” katanya kepada Bernama.

Memetik Oil World, beliau berkata, pasaran minyak dan lelemak dunia dijangka mengalami prestasi bercampur-campur, dengan jumlah keseluruhan pengeluaran dan eksport mungkin lebih rendah berbanding angka pada tahun sebelumnya.

Namun, jumlah keseluruhan penjualan diunjurkan meningkat, serta-merta mendorong paras stok berkurangan serta harga menjadi lebih baik.

Pasaran minyak sawit yang lemah akan kembali kukuh tidak lama lagi.

Mengulas mengenai pengecualian cukai di bawah PENJANA, Ahmad Parveez berkata keputusan kerajaan itu akan mendorong peserta industri menjual lebih banyak minyak sawit dan membantu mereka memperoleh pendapatan lebih tinggi selain menyelesaikan masalah yang dihadapi, termasuk kos tambahan yang ditanggung semasa tempoh sukar ini.

“Kita dapat mempromosikan lebih banyak eksport, khususnya kepada pengguna minyak sayur-sayuran utama termasuk India, China dan Pakistan.

“Pengumuman itu juga bertepatan dengan keputusan India untuk mengimport 1.14 juta tan minyak sayuran pada Jun berbanding purata bulanan 865,000 juta tan pada April dan Mei,” katanya.

Sebagai rekod, penghantaran minyak sawit Malaysia kepada pembeli utama, India merosot ke paras terendah baharu pada April ekoran kekurangan permintaan.

Bagi Mac, negara hanya mengeksport 10,806 tan ke India, penurunan 97 peratus daripada angka yang dicatatkan tempoh sama tahun sebelumnya dan menjadi data bulanan terendah sejak 2000.

Namun, situasi ini diharapkan berubah tidak lama lagi.

Majlis Minyak Sawit Malaysia, melalui webinar kedua mengenai ‘Minyak Sawit dalam Pasaran Pascapandemik’, berkata eksport minyak sawit dijangka meningkat 2.5 peratus kepada 4.56 juta tan pada suku ketiga 2020 berbanding suku sebelumnya, didorong permintaan yang meningkat dari pasaran tradisional — India, China dan EU.

Ketua Pegawai Eksekutif, Datuk Dr. Kalyana Sundram berkata, India, yang amat bergantung pada minyak makan, akan membeli semula sekitar 2.15 juta tan minyak sawit pada suku ketiga, tambahan pula dengan dorongan pengecualian duti MSM dan harga kompetitif  Malaysia berbanding pengeluar minyak sawit lain.

India membeli kira-kira sembilan juta tan minyak sawit setiap tahun, yang merangkumi hampir dua pertiga daripada jumlah import keseluluruhan minyak makannya, dengan 4.4 juta tan diimport dari Malaysia tahun lepas.

“Permintaan China terhadap minyak sawit juga akan meningkat (pada suku ketiga) dengan anggaran jumlah import sebanyak 1.8 juta tan.

“Permintaan dari EU turut diunjurkan tinggi susulan kekurangan pengeluaran biji sesawi kerana faktor cuaca dan aktiviti pengisaran bijian lebih rendah,” katanya.

Beliau yakin industri minyak sawit kembali pesat pada separuh kedua 2020, walaupun pandemik Covid-19 masih belum berakhir.

Sekiranya stok semakin kehabisan, harga MSM mempunyai peluang baik untuk diniagakan lebih tinggi, dan ini memberi manfaat kepada golongan pekebun kecil dan syarikat utama.

Penyelidik kargo, Intertek Testing Services baru-baru ini melaporkan eksport minyak sawit Malaysia bagi tempoh 1 hingga 10 Jun meningkat 61.71 peratus kepada 545,360 tan daripada 337,255 tan pada tempoh yang sama Mei.

Satu lagi penyelidik kargo, Amspec Malaysia juga memberikan laporan positif iaitu eksport bagi tempoh 1 hingga 10 Jun meningkat 59.53 peratus kepada 550,341 tan daripada 344,983 tan pada tempoh yang sama Mei.

Pemilik dan Pengasas Bersama Palm Oil Analytics, Dr Sathia Varqa berkata, harga penanda aras niaga hadapan MSM Malaysia mungkin didagangkan lebih tinggi pada Jun dan Julai sekiranya angka eksport yang tinggi dapat dikekalkan, termasuk ke India. – Bernama

See author's posts


Masyarakat Orang Ulu perlu bersatu demi kemajuan

BARAM : Masyarakat Orang Ulu diingatkan supaya bersatu dan bekerjasama untuk membangunkan masyarakat itu sendiri standing dengan kaum-kaum lain di negeri ini.

Timbalan Speaker Dewan Undangan Negeri ( DUN ) Sarawak merangkap Ahli Dewan Undangan Negeri (ADUN) Mulu Dato Gerawat Gala berkata masyarakat Orang Ulu merupakan kumpulan yang paling kecil jika dibandingkan dengan masyarakat lain.

Menurutnya jumlah keseluruhan masyarakat Orang Ulu sekitar 200,000orang  atau enam peratus sahaja daripada 2.8 juta penduduk Sarawak.

Masyarakat Orang Ulu terdiri daripada sub etnik  Kayan, Kenyah, Kelabit, Penan, Bisaya, Kiput, Berawan, Lun Bawang dan sebagainya perlu bersatu dan tidak berpecah-pecah.

“Jika masyarakat Orang Ulu berpecah belah  maka jumlah kita semakin kecil dan sukar untuk membangunkan kaum kita sendiri,,” katanya.

Sehubungan itu katanya, sebagai kumpulan yang paling kecil di negeri ini, masyarakat Orang Ulu perlu memberi kerjasama dengan kerajaan yang memerintah supaya kumpulan ini tidak terbiar.

Katanya jika masyarakat Orang Ulu tidak memberi sokongan dan memberi kerjasama dengan kerajaan maka kaum itu sendiri akan rugi dan ketinggalan dari arus pembangunan.

“Jika kita bersama kumpulan yang lebih besar dan kuat nescaya kita kaum Orang Ulu juga menjadi kuat bersama-sama mereka,” ujarnya ketika berucap di majlis Pemimpin Bersama Rakayat di Long Lellang baru-baru ini.

Dalam pada itu beliau menasihati semua penggundi Orang Ulu supaya memberi sokongan kepada kerajaan Gabungan Parti Sarawak (GPS) menjelang pilihan raya ke-12 (PRN12 ) akan datang bagi menjamin masa depan masyarakat Orang Ulu.

“Kemenangan GPS adalah juga kemanangan kita dan pada masa sama kita mahu lebih banyak lagi projek rakyat dapat disalurkan terutama di kawasan pedalaman,”

“Kita masih  memerlukan banyak  pembangunan seperti jalan raya, api elektrik, bekalan air, perkhidmatan telekomunikasi yang baik dan sebagainya. Kemudahan asas dan fasiliti ini amat penting dan amat diperlukan masyarakat kita di pedalaman,”tambah Gerawat.

Beliau menzahirkan ucapan terima kasih kepada penduduk Long Lellang kerana memberi sokongan kepada beliau semasa pilihan raya negeri pada tahun 2016 dan sokongan lebih kuat lagi perlu diterukan menjelang pilihan raya negeri ke-12 yang akan diadakan bila-bila masa.

Oleh Jiku Juguong

See author's posts


Tabika, Taska bina hubungan erat

BELAGA: Program Pendidikan Awal Kanak-Kanak menerusi Tabika dan Taska bukan sahaja berfungsi memberi pendidikan awal kepada kanak-kanak tetapi juga memainkan peranan penting dalam membina hubungan erat dengan ibu bapa atau penjaga.

Ahli Dewan Undangan Negeri (ADUN) Murum Kennedy Chuk Pai Ugon berkata, ini bagi memastikan kesinambungan pendikan awal kanak-kanak ini hingga ke rumah masing-masing.

“Hubungan rapat di antara institusi pendidikan dan ibu bapa mahupun penjaga penting dalam usaha memberikan pendidikan yang sempurna kepada anak-anak,” katanya.

Beliau berkata demikian ketika berucap Merasmikan Majlis Penutupan Bengkel Kemahiran Keibubapaan Siri-2 Tahun 2020, N.66 Murum, Parlimen P.216 Hulu Rajang anjuran Jabatan Kemajuan Masyarakat Daerah Belaga yang telah diadakan di Dewan Uma Kulit Sg. Asap, Belaga.

Program tersebut telah disertai oleh 48 kelas Tabika KEMAS dan 2 kelas Taska KEMAS dari DUN N.66 Murum yang melibatkan kakitangan KEMAS dan juga ibu bapa serta penjaga.

“Program seumpama ini juga akan mewujudkan kesinambungan pendidikan awal kanak-kanak di Tabika dan di rumah,” katanya.

Sehubungan itu katanya, secara tidak langsung juga akan memberikan kefahaman kepada ibu bapa mahupun penjaga mengenai peranan dan tanggungjawab mereka.

“Program ini telah meningkatkan pengetahuan dan kemahiran ibu bapa dan penjaga yang terlibat dalam bersama membentuk perkembangan awal kanak-kanak dari aspek sosial, emosi, fizikal, intelek dan rohani mereka,” katanya.

Hadir sama dalam majlis tersebut ialah Pegawai KEMAS Daerah Belaga, Hubong Uyo.

Oleh Ellie Edward

See author's posts


Akuaponik, gabungan moden pertanian, penternakan

Sistem Akuaponik merupakan konsep penanaman moden menggabungkan Akuakulutur (ternakan ikan air tawar) dan Hidroponik (kaedah pertanian berasaskan air) yang diakui bukan saja lestari malah menghasilkan hasil tanaman yang lebih selamat untuk dimakan.

Tanaman ini juga tidak menggunakan baja kimia biasa yang berbahaya sebaliknya daripada sisa perkumuhan haiwan ternakan.

Kitaran air ini mengandungi bahan nutrisi atau air baja dimana ia dikeluarkan oleh ikan atau yang dihasilkan oleh organisma mikrob bahan organik.

Bahan ini boleh diserap oleh tanaman ditanam secara hidroponik iaitu tanaman tanpa tanah.

Memulakan akuaponik tidak begitu rumit seperti yang anda bayangkan, anda boleh memasang pemasangannya sendiri.

Untuk memasangnya, anda mesti melengkapkan beberapa komponen akuaponik yang boleh diperoleh di kedai ladang dan perikanan terdekat dari rumah.

Berikut adalah beberapa komponen akuaponik yang mesti ada:

Kolam ikan

Akuaponik adalah penanaman ikan dan sayur-sayuran yang dilakukan pada satu waktu dan satu masa. Oleh itu, anda memerlukan kolam ikan sebagai komponen utama yang mesti dimiliki. Kolam ikan yang boleh digunakan mesti memenuhi beberapa kriteria agar sistem akuaponik dapat berjalan dengan optimum. Kriteria kolam ikan adalah ia bebas dari bahan kimia beracun, tidak mempengaruhi pH air, kukuh, mempunyai bentuk yang ideal, memiliki permukaan yang besar, dan memiliki tinggi 50-100 cm.

Bekas penanaman atau grow bed

Bekas penanaman adalah tempat menanam tanaman. Jenis bekas yang boleh digunakan mesti disesuaikan dengan pemasangan akuaponik yang sedang dibina. Secara umum, bekas penanaman yang dapat digunakan adalah tong, paip PVC, tab atau baldi plastik, tab fiber, dan beberapa bekas lain. Semua bekas ini mesti dapat menampung air atau media tanam dengan kedalaman sekitar 15-30 cm.

Pam air dan pam udara

Pam air diperlukan untuk membuat peredaran air dari tangki ikan ke bekas penanaman dan kembali ke tangki. Sementara itu, pam udara digunakan untuk membekalkan bekalan oksigen yang diperlukan di dalam air, baik di tangki ikan dan juga bekas penanaman.

Paip

Paip diperlukan untuk menyalurkan air dan udara ke dalam sistem. Pam air biasanya menggunakan paip berukuran ½-1-inci, sementara pam udara memerlukan paip berukuran-½-inci. Sebaiknya, gunakan selang yang gelap untuk mengelakkan pertumbuhan lumut yang akan menghalang aliran udara atau air.

Biofilter

Keperluan biofilter bergantung pada jenis sistem akuaponik yang digunakan. Biofilter berfungsi menyaring air yang mengandungi racun ammonia dari makanan tahi ikan. Amonia berbahaya bagi tumbuhan dan ikan, jadi ia mesti ditukar menjadi nitrit dan nitrat yang tidak berbahaya.

Oleh Cheryl Law

See author's posts


Jalan dua hala LPB KM38-KM48 dibuka hari ini

SRI AMAN: Jalan dua hala Lebuhraya Pan Borneo (LPB) bermula dari Kilometer 38 hingga Kilometer 48, Jalan Serian-Sri Aman kini sudah mula dibuka untuk pengguna jalan raya berkuat kuasa hari ini.

Jabatan Kerja Raya (JKR) Sarawak melalui notis pemberitahuan memberitahu pengguna jalan raya diminta berhati-hati ketika memandu di kawasan itu bermula dari Kampung Gua menuju ke Klauh sepanjang tempoh pembukaannya.

Pengguna jalan raya menurut notis itu juga diminta mematuhi segala pengurusan trafik untuk tujuan keselamatan dan memberi perhatian khusus apabila jalan telah berubah kepada dua hala termasuk kerja-kerja pembinaan.

“Pihak kontraktor akan memaklumkan sekiranya terdapat sebarang perubahan pada tarikh atau kawasan yang terlibat dalam pembukaan (jalan dua hala) berkenaan.

“Bagaimanapun pengguna jalan raya dinasihat agar bertindak merancang perjalanan masing-masing jika ia melibatkan kawasan pembukaan jalan dua hala tersebut dan yang terlibat,” katanya.

Notis itu turut memberitahu pengguna jalan raya boleh bertindak menghubungi Pejabat Zon Selatan, Unit LPB JKR di talian 082-619125 jika ingin memberi aduan atau mendapatkan maklumat lanjut mengenai berkaitan aliran trafik.

Oleh VALENTINE NGUMBANG

See author's posts


BAM pastikan SOP dipatuhi

PERSATUAN Badminton Malaysia (BAM) akan memastikan semua prosedur operasi standard (SOP) di Akademi Badminton Malaysia (ABM) dipatuhi sejajar dengan ketetapan Majlis Keselamatan Negara (MKN) dan Kementerian Kesihatan Malaysia (KKM).

Ia adalah susulan pengumuman Menteri Kanan (Kluster Keselamatan) Datuk Seri Ismail Sabri Yaakob berhubung fasa pertama kebenaran khas bagi program ‘Road to Tokyo’ (RTT) yang melibatkan 265 individu di tiga lokasi bermula 1 hingga 30 Jun ini.

Presiden BAM Datuk Seri Mohamad Norza Zakaria berkata BAM tidak akan berkompromi dalam melaksanakan langkah berhati-hati tambahan demi menjaga keselamatan sejumlah 56 individu terdiri daripada atlet, jurulatih, ‘sparring partner’ serta anggota sokongan dari pelbagai bidang yang akan berada di premis berkenaan.

“Pihak BAM ingin merakamkan setinggi-tinggi penghargaan kepada Menteri Kanan Keselamatan, Menteri Belia dan Sukan Datuk Seri Reezal Merican Naina Merican, MKN dan juga KKM di atas kelulusan permohonan Cadangan Kelonggaran Khas Perintah Kawalan Pergerakan Bersyarat (PKPB) bagi program RTT untuk skuad badminton negara di ABM bermula 1 Jun ini.

“Besar harapan saya agar setiap atlet badminton program RTT akan memanfaatkan peluang ini sebaik mungkin dalam memperkukuhkan persiapan pasukan bagi merealisasikan impian negara untuk layak ke Sukan Olimpik Tokyo,” menurutnya dalam kenyataan semalam.

Sejumlah 13 atlet program RTT, termasuk seorang atlet paralimpik, bakal menjalani latihan bersama jurulatih, ‘sparring partner’, anggota sokongan dari pelbagai bidang melibatkan sejumlah 56 orang di ABM.

Mereka akan ditempatkan di akademi itu yang terletak di Bukit Kiara, Kuala Lumpur.

Sukan Olimpik Tokyo telah dijadualkan semula untuk berlangsung dari 23 Julai hingga 8 Ogos 2021 iaitu tepat setahun dari tarikh asal yang dirancang sebelum ini (24 Julai 2020). – Bernama

See author's posts


Penantian 13 tahun tertunai

SIBURAN: Menerusi laman media sosial Facebook milik Ahli Parlimen Puncak Borneo Datuk Willie Mongin, beliau telah memuat naik satu video menyentuh perasaan melibatkan perjuangan selama 13 tahun sebuah keluarga demi sebuah kediaman baharu yang selesa dan selamat untuk didiami.

Menurut Willie, kontrak pembinaan kediaman Goh Ah Miaw kini sudah diserahkan kepada kontraktor yang terpilih.

Jelasnya, penantian Goh Ah Miaw akhirnya tertunai apabila kontrak pembinaan rumahnya telah diluluskan.

“Projek bantuan tersebut diluluskan tiga tahun lalu namun tergendala akibat berlakunya pertukaran pemerintahan beberapa kali melibatkan Kerajaan Pusat.

“Projek ini (pembinaan rumah Goh Ah Miaw) dijangka siap pada tahun ini. Setelah siapnya projek ini, harapan saya semoga mensejahterakan pemilik rumah, Goh Ah Miaw dan anak-anaknya.

“Ini merupakan hasrat kita iaitu untuk memberi pembangunan kepada setiap lapisan masyarakat,” ujarnya.

Menurut beliau lagi, pembinaan rumah Goh Ah Miaw ini adalah di bawah Projek Mesra Rakyat (PMR).

Majlis ringkas penyerahan kontrak di bawah Projek Mesra Rakyat (PMR) ini diadakan di Siburan, kelmarin.

Turut hadir di lapangan, Pemangku Pegawai Daerah Siburan Ranum Bari, Kapitan Irene Chia, Penghulu Muari Jagan, Kapitan Chong Kuet Fah, Kapitan Lee Syian Yih dan Pegawai-pegawai Pejabat Pembangunan Negeri (SDO).

Oleh SHAHRUL QAIZAT

See author's posts


Empat premis awam disanitasi

BINTANGOR: Empat premis awam disanitasi oleh Jabatan Bomba dan Penyelamat Malaysia (JBPM) Bintangor.

Ketua Balai Bomba dan Penyelamat (BBP) Bintangor, PPgB Nicholas Belulin berkata, operasi sanitasi adalah sebagai langkah berjaga-jaga agar tidak terdedah dengan Covid-19 kerana premis-premis tersebut akan digunakan untuk program-program awam termasuk lawatan Ketua Menteri, Datuk Patinggi Abang Johari Tun Openg ke Pakan pada 23 Julai (Khamis) ini.

“Empat premis yang menjalani operasi sanitasi ialah Dewan Masyarakat Julau, Dewan Masyarakat Pakan, rumah kediaman rasmi pegawai daerah dan Surau Daerah Pakan.

“Operasi sanitasi bermula pada jam 9 pagi dan tamat pada jam 12.28 tengah hari,” katanya.

Beliau berkata demikian dalam satu kenyataan, petang semalam.

Katanya, seramai lima anggota bomba yang diketuai olehnya menjalankan operasi sanitasi tersebut.

“Turut berada semasa operasi sanitasi ialah dua orang penyelia dewan,” ujarnya.

Oleh Earl Anek

See author's posts


8 pendekatan utama pacu ekonomi

KUCHING: Belanjawan Negeri 2021 mempunyai lapan pendekatan utama bertujuan memacu serta menghidupkan semula aktiviti ekonomi ke arah pemulihan dan pertumbuhan mampan.

Ketua Menteri Datuk Patinggi Abang Johari Tun Openg berkata, lapan pendekatan utama tersebut ialah memacu pemulihan ekonomi, memastikan ke- sejahteraan rakyat,memastikan keselamatan makanan dan transformasi pengeluaran makanan, memperkukuhkan keselamatan sosial, memajukan ekonomi digital, membangunkan sumber manusia, mempromosikan kelestarian alam sekitar dan memperkukuhkan lagi penyampaian perkhidmatan kerajaan.

“Belanjawan ini akan terus menjadi belanjawan pengembangan bertujuan merangsang pertumbuhan ekonomi negeri yang amat terkesan akibat pandemik Covid-19 pada masa sama memastikan pertumbuhan sosioekonomi yang seimbang antara bandar dan luar bandar sesuai dengan temanya ‘Mengaktifkan Semula Ekonomi ke arah Masyarakat Berdaya Tahan, Penyayang dan Inklusif’,” katanya.

Beliau berkata demikian ketika membentangkan Belanjawan Negeri Sarawak 2021 pada Mesyuarat Kedua Bagi Penggal Kelima Dewan Undangan Negeri (DUN) Sarawak Kelapan Belas di sini, semalam.

Tambahnya, empat fokus Belanjawan Negeri 2021 ialah menumpukan pembangunan, lebih kepada pembangunan luar bandar, menyediakan ruang dan peluang bagi pemulihan ekonomi dan menambah baik kehidupan lestari.

“Falsafah kerajaan GPS (Gabungan Parti Sarawak) ialah meneruskan usaha membangunkan negeri Sarawak tanpa seorang pun yang akan dipinggir.

Setiap rakyat Sarawak tidak kira di mana berada, seharusnya dapat menikmati hasil-hasil pembangunan.

Ini tanggungjawab pentadbiran saya, mewujudkan persekitaran membolehkan rakyat menikmati hasil-hasil pembangunan,” ujarnya.

GPS komited sepenuhnya menjaga Sarawak dan melindungi Sarawak daripada elemen tidak bertanggungjawab.

“Tahun 2021 menandakan bermulanya pelaksanaan Rancangan Malaysia ke-12 (RMK-12) dan bagi mencapai aspirasi Sarawak menjadi negeri berpendapatan tinggi menjelang 2030 hala tuju dan tujahan pembangunan strategik dirumus dengan mengambil kira Strategi Pemulihan Ekonomi 2030 pasca Covid-19.

“Keutamaan pentadbiran saya ialah menyediakan bantuan dan sumber tambahan termasuk rakyat yang terkesan dengan pandemik Covid-19, mempercepatkan pembangunan di kawasan bandar serta luar bandar pada masa sama memperkukuhkan infrastruktur juga utility,” katanya.

Sehubungan itu, pendekatan ini jelas akan membolehkan kerajaan negeri membina masyarakat berdaya tahan, memperkukuhkan keterangkuman sosial dan memantapkan lagi kelestarian alam sekitar.

See author's posts


PMK sebagai platform asah bakat dalam bidang kulinari

SARIKEI: Pusat Masakan Kemas (PMK) yang ditubuhkan pada Disember 1994 kini telah mempunyai seramai 87 ahli yang terdiri daripada pelbagai kaum dan lapisan umur.

Pada awal penubuhannya, PMK ditubuhkan di Jalan Pengiran Kadir dan kemudiannya berpindah ke Kampung Baru Seberang Sarikei pada tahun 2003.

Menteri Muda Sumber Asli dan Pembangunan Bandar, Datu Len Talif Salleh berkata, PMK berperanan sebagai platform untuk mengasah bakat dan minat penduduk dalam bidang kulinari.

“Selain itu, ia berperanan penting untuk memperkasakan ekonomi penduduk yang berminat dalam bidang ini.

“Kewujudan PMK merupakan inisiatif kerajaan dalam dalam mencungkil kemahiran memasak di samping membantu menjana pendapatan melalui bidang kulinari,” katanya.

Beliau berkata demikian ketika ditemui para pemberita selepas menghadiri menghadiri jamuan Hi Tea bersama ahli PMK di sini, kelmarin.

Tambahnya, sokongan kepada PMK akan sentiasa diteruskan oleh kerajaan yang yakin dengan kemampuan PMK dalam membantu menganjakkan lagi sektor ekonomi golongan wanita.

“Kerjaya sebagai tukang masak sebenarnya membuka peluang dalam pelbagai indusri yang berkaitan termasuk restoran, perhotelan dan pelancongan.

“Disamping itu, mereka juga berpeluang meningkatkan kemahiran memasak, memiliki perniagaan berasaskan makanan, produk masakan atau menjadi tenaga pengajar profesional,” ujarnya.

Di jamuan tersebut juga, Len Talif turut menyampaikan sumbangan sebanyak RM10,000 dan 60 buah kerusi bagi membantu aktiviti PMK.

See author's posts


Dua jurulatih dahului senarai SUFCIII

DUA jurulatih bola sepak terkenal, Pengiran Bala dan Hakimi Man mendahului senarai jurulatih dan pegawai pasukan Sarawak United III (SUFCIII) musim ini.

Penguman itu telah diadakan di satu majlis simbolik pelantikan jurulatih dan pegawai pasukan tersebut pada baru-baru ini.

Kedua-dua jurulatih berpengalaman itu telah diperkenalkan dan menandatangani perjanjian untuk mengemudi pasukan SUFCIII.

Pengiran Bala merupakan nama yang cukup sinonim dengan bola sepak Sarawak telah dilantik sebagai ketua jurulatih pasukan SUFCIII.

Bekas pemain Sarawak FA ini pernah dilantik beberapa kali untuk turut mengemudi pasukan senior Sarawak FA di dalam kancah pertandingan bola sepak Liga Malayia.

Mana kala Hakimi pula dalam pada itu telah dilantik sebagai penolong ketua jurulatih kepada Bala.

Seperti Bala, Hakimi juga mempunyai reputasi sendiri dan merupakan jurulatih yang cukup dikenali di Miri ekoran kejayaannya membawa pasukan yang dilatihnya menjadi juara, serta keupayaan beliau membangunkan ramai pemain muda.

Pelantikan kedua-dua jurulatih ini telah diumumkan oleh Pengurus Pasukan, Nazri Datuk Ahmad Lai baru-baru ini, yang mana turut mengumumkan pelantikan Abu Bakar Amran dan Fadillah Ibrahim sebagai Jurulatih Kecergasan, Saller Ampuling sebagai Jurulatih penjaga gol, Ishya Sabu sebagai pembantu jurulatih penjaga gol, Lionel Lineker Barat sebagai kitman, Hamri Haji Ali dan sebagai pegawai media.

Untuk rekod, pasukan SUFCIII merupakan pasukan beliau Sarawak United dan ianya berpusat di Miri.

Oleh ADUM LIU

See author's posts


Dua mangsa parah kemalangan kendiri

BINTULU: Dua mangsa cedera parah dalam satu kemalangan jalan raya di Jalan
Nyabau Bintulu, sekitar jam 9.00 malam Jumaat lalu.

Ketua Balai Bomba dan Penyelamat (BBP) Bintulu, Christus Buson berkata,
mangsa dikenali sebagai Carlos Jijip, 35, dan Rani Unyong, 34.

“Setibanya di lokasi kejadian yang berlaku adalah daripada kemalangan
kendiri melibatkan kenderaan yang digunakan oleh dua mangsa terbabit,”
katanya.

Bagaimanapun, katanya mangsa telah berjaya dikeluarkan oleh orang awam.

“Mangsa kemudiannya dibawa oleh orang awam menggunakan van
mereka,” katanya.

Jelasnya, kini kedua-dua mangsa terbabit berada di Hospital Umum Bintulu
untuk rawatan dan tindakan yang selanjutnya.

See author's posts


Sampaikan perkhidmatan efisien

MIRI: Jabatan Penyiaran Malaysia (RTM) Miri perlu menambah baik peralatannya supaya dapat menyampaikan perkhidmatan yang lebih efisien dan berkesan kepada masyarakat.

Menteri Pengangkutan Sarawak, Datuk Lee Kim Shin berkata,  penambahbaikan itu perlu sejajar dengan Miri sebagai sebuah bandar raya pelancongan.

“Saya berharap agar kerajaan persekutuan melalui Kementerian Komunikasi dan Multimedia Malaysia untuk memberi keutamaan supaya stesen RTM Miri boleh dipertingkatkan dengan kemudahan yang mencukupi dan juga alat siaran yang moden selaras dengan peranannya sebagai sebuah badan penyiar negara agar dapat menyampaikan perkhidmatan dengan lebih berkesan lagi kepada negara amnya dan Miri khasnya,” katanya.

Beliau berkata demikian pada Majlis Perasmian Ulang Tahun Ke-46 RTM Miri yang diadakan  di  Auditorium RTM miri  semalam.

Lee berharap cadangan penambahbaikan kemudahan RTM Miri dapat dimasukkan ke dalam Rancangan Malaysia Ke-12 yang akan datang.

Tambah beliau, RTM memainkan peranan penting dalam penyampaian maklumat yang tepat dan betul kepada masyarakat khasnya berhubung dengan pelbagai dasar kerajaan dan juga pembangunan yang dilaksanakan oleh kerajaan.

“Seperti mana umum sedia maklum bahawa dalam era teknologi maklumat sudah tentu sebagai sebuah badan penyiaran akan menghadapi cabaran menerusi media sosial.

“Setiap hari terdapat pelbagai maklumat yang kadang-kadang mengandungi maklumat palsu yang tidak mendatangkan faedah kepada masyarakat.

“Oleh demikian RTM seperti juga media-media yang lain memainkan peranan dalam menyampaikan maklumat yang tepat  kepada masyarakat, ” katanya.

Walaupun sambutan diadakan secara sederhana dalam norma baharu tetapi majlis ini diadakan dengan mematuhi Prosedur Operasi Standard, SOP yang ketat.

RTM Miri telah memainkan peranan yang sangat penting khasnya di kawasan Bahagian Miri dalam menyiarkan dan menyampaikan maklumat masyarakat terutamanya di kawasan pedalaman khasnya berhubung dengan pelbagai dasar kerajaan dan juga pembangunan yang dilaksanakan oleh kerajaan.

Antara program diadakan sempena Sambutan Ulangtahun Ke-46 ini ialah 46 Rentak , 46 Sinaran dan 46 Tabung.

46 Rentak ialah aktiviti yang melibatkan warga kerja RTM Miri untuk senaman ringan di perkarangan RTM Miri seawal 7.00 pagi diikuti oleh 46 Tabung – Kempen derma darah dengan kerjasama Kelab Sosial MiriFM dan Tabung Darah Hospital Miri di Auditorium RTM Miri.

Manakala ,46 Sinaran pula ialah sumbangan dari segi barang makanan daripada Kelab Sosial Mirifm kepada anggota polis sebagai petugas barisan hadapan bagi menghargai jerih payah mereka bertugas sepanjang pandemik covid 19 di Ibu Pejabat Polis Daerah Miri.

Hadir sama memeriahkan  majlis  ialah, Menteri Muda Wanita, Keluarga dan Pembangunan Kanak-kanak Datuk Rosey Yunus, Menteri Muda Pelancongan Kesenian dan Kebudayaan , Datuk  Sebastian Ting, Menteri Muda Kerajaan Tempatan Datu Dr. Penguang Manggil, Ahli Parlimen  Sibuti Lukanisman Awang  Sauni, ADUN Telang Usan dan Pengurus Stesen RTM Miri, Lydia Paya Rinyud.

RTM Miri secara rasminya mula beroperasi di Utara Sarawak pada 02 September 1975.

See author's posts


NPRDC UiTM udah ngatur CTSC enggau PCR

KUCHING: Natural Products Research & Development Centre (NPRDC) Pampang  Sarawak udah ngena inisiatif bekerejsama enggau CRAUN Research Centre ngatur Cultural Tissue Strengthening Course (CTSC) enggau Polymerase Chain Reaction Analysis (PCR) berengkah ari 5 ngagai 6 Ogos ke udah.

Woksyop pengelama dua hari nya diatur ba Molecular Laboratory and Culture Tissue Laboratory ke duluka Dr Bala anak Jamel ti mega Tuai Opis Upstream Technology sereta dibantu dua iku pemesai pemasik CRAUN, Evra Raunie Ibrahim enggau  Shamsyah Hamid.

Tuju ngatur kus ke disereta 10 iku staf akademik enggau staf bukai UiTM Pampang Sarawak nya  dikena nempa staf ke kompeten ngatur pengawa ba laboratori bioteknologi enggau  molekular utai tumbuh kelimpah ari meri penemu ngagai bala staf nyengkaum lecturer senentang prosedur operasyen standard (SOP) ba pengawa bekaul enggau bioteknologi, molekular utai tumbuh sereta ngasilka herba.

Program ke diatur pengelama dua hari nya meri fokus ngagai chara ngatur pengawa ba laboratori molekular utai tumbuh berengkah ari nyediaka sampel nyentukka ngagai analisis data PCR ke udah digaga ba Laboratori Molekular Craun Research Centre nyengkaum chara ngatur pengawa enggau nyediaka laboratori tisu kultur berengkah ari milih ‘parent plant’ ke patut nyentukka ngagai pengawa mindah ngagai ladang.

UiTM Pampang Sarawak ngarapka mayuh bengkah kus ke baka nya ulih nambahka pemanah pengawa ngajar enggau mansik bekaul enggau tisu kultur nyengkaum molekular ke ulih ngangkatka UiTM Pampang Sarawak nyadi siti pakar endur betanya bekaul enggau pengawa ke bisi besangkut paut.

See author's posts


AKUN GIMAN

SIBU: Pejabat Pos Malaysia Kapit masih beroperasi seperti
biasa selepas pelaksanaan Perintah Kawalan Pengerakan (PKP).

Timbalan Pengerusi Jawatankuasa Pengurusan Bencana
Bahagian Kapit, Galong Luang berkata, operasi dilakukan dengan perkhidmatan
minimal dan pelarasan waktu operasi.

“Pelarasan waktu operasi Pejabat Pos Malaysia Kapit
setiap hari Isnin hingga Jumaat bermula jam 8 pagi hingga 3 petang,” jelasnya
ketika dihubungi Utusan Sarawak semalam.

Galong diminta mengulas mengenai laporan berita
perkhidmatan pos di Kapit yang beroperasi semula bermula hari ini (20 April)
selepas mendapat persetujuan mesyuarat jawatankuasa baru-baru ini.

Beliau menjelaskan, pengangkutan utama penghantaran
barang Pos Malaysia Berhad menggunakan jalan sungai terhenti kerana pengusaha
bot ekspres tidak beroperasi sejak 23 Mac.

“Justeru, bagi memastikan perkhidmatan Pos Malaysia
Berhad terus beroperasi seperti biasa alternatif adalah dengan menggunakan
jalan darat,” ujarnya.

Galong memberitahu, pihaknya telah memohon perlepasan
polis untuk membenarkan pergerakan kenderaan Pos Malaysia Berhad Cawangan Kapit
dan Song untuk mengambil barangan sepanjang laluan Kapit-Sibu-Kapit.

“Pergerakan kenderaan Pos Malaysia Berhad adalah setiap
minggu pada hari Isnin, Rabu dan Jumaat sepanjang tempoh PKP,” ujarnya lagi.

See author's posts


Minnesota isytihar darurat

WASHINGTON: Gabenor Tim Walz pada Khamis mengisytiharkan darurat di Minnesota semalam selepas tunjuk perasaan ekoran kematian George Floyd bertukar menjadi ganas.

Menurut agensi berita Xinhua, Floyd maut pada petang 25 Mei lalu sejurus seorang polis menggunakan kekerasan ketika menahannya biarpun lelaki berusia 40-an itu berulang kali merayu.

Lelaki itu dikatakan sukar bernafas apabila anggota polis terbabit menekan leher mangsa dengan lututnya.

Perintah darurat dikeluarkan Walz selepas Datuk Bandar Minneapolis, Jacob Frey memohon sesuatu dilakukan memandangkan banyak kerosakan dan keganasan berlaku dalam rusuhan yang tercetus pada Rabu malam itu di Minneapolis..

“Keadilan mesti ditegakkan, kematian George Floyd perlu dibela,” kata Walz dalam satu kenyataan.

“Sudah sampai masanya untuk membina semula sistem keadilan kita.”

Protes pada awalnya berlangsung secara aman, bertukar ganas apabila penunjuk perasaan melepaskan tembakan dan bertindak membakar beberapa buah bangunan berhampiran lokasi kejadian.

Demonstrasi turut merebak ke beberapa bandar lain termasuk Los Angeles dan Memphis. – Bernama

See author's posts


RM900 juta dikena ngemujurka 38 projek

KUCHING: Lebih ari RM900 juta agih ari Opis Menteri Pemaju Menua Pesisir enggau Wilayah (KKDW) ba taun tu udah diberi ngagai Sarawak dikena ngemujurka 38 bengkah projek perengkaguna ba nengeri tu.

Sapit Menteri Pemaju Menua Pesisir enggau Wilayah Datuk Rubiah Wang madahka, antara 38 projek nya Jalai Nyambung Menua Pesisir (JPD), Projek Ameniti Sosial (PAMS), Projek Pengawa Berumah Rayat Pemadu Seranta (PPRT) sereta 203 projek nyambung jalai ngasuh semua penyamapau ungukus 241 projek nya manggai ba  RM13.49 bilion.

Ku iya, KKDW sigi enggau naka ulih nentuka wilayah Sarawak enggau Sabah bisi pemujur ari sukut ekonomi lebih agi ngena inisiatif estet padi ba Sri Aman urung  5,000 hektar pemesai ke nyadi tibang padi baru ba Malaysia.

“Pengawa ke baka nya deka diatur sereta dikemujurka ijinsi ke dipegai  KKDW iya nya FELCRA.

“Nya siti ari pengawa ke digaga kami dikena ngamatka juluk ati perintah ke deka meda pemakai ulih dijamin kelimpah siti ari opis menteri ke ngesan tanggungpengawa nyaga menua pesisir ngasuh kami sama bela enggau ngemujurka pengawa ke baka nya,” ku iya.

Iya masutka jaku munyi nya maya bejadi pengerami Relak Begulai Enggau Media ba sebuah hotel ke tebilang malam Hari Enam ke udah.

Ku iya, 10 pesen ari agih RM11.04 bilion Belanja 2023 ke ngasuh betambah ngagai  RM510 juta diberi ngagai KKDW enti dibandingka enggau taun ke udah.

Ngena agih ke lebih mayuh agi ku iya, opis menteri deka nentuka pemansang ke setimbang antara dua wilayah iya nya Semenanjung Malaysia enggau kedua-dua wilayah ba Malaysia Timur, Sarawak enggau Sabah.

Kelimpah ari nya ku Rubiah, Sapit Menteri Besai ti mega Menteri KKWD Datuk Seri Dr Ahmad Zahid Hamidi maya nemuai ngagai Kuching berapa minggu ke udah bisi nyebut Perintah Besai setuju deka ngaduka jalai dikena mai lumpung kayu ba Sarawak.

Ku Rubiah, KKDW deka ngesan tanggunjawap ngaduka jalai 578 kilometer pemanjai.

“Tebal agi projek nya ba kandang menua ulu enggau utara Sarawak baka ba kandang menua uli di Miri, Limbang enggau Belaga.

“Opis Menteri nagaka semua projek nya deka ditembuka sebedau Krismas taun tu,” ku iya.

See author's posts


Poliklinik Miri menerima 500 penutup mulut dan hidung

MIRI: Ahli Dewan Rakyat  Senator Alan Ling menyumbangkan 500 keping penutup mulut dan hidung khas petugas barisan hadapan di Poliklinik Miri (Klinik Kesihatan Miri) semalam.

Alan Ling ketika menghubungi
Utusan Sarawak berkata, dalam pemantauan kerjanya di Poliklinik Miri mendapati
petugas perlukan penutup mulut dan hidung khas (jenis perubatan) yang mencukupi
ketika arahan Perintah Kawalan Pergerakan (PKP).

Katanya, sumbangan itu perlu
untuk petugas di sini ekoran klinik ini terletak di pusat bandar yang sering
mempunyai ramai pesakit biasa.

“Saya harap sumbangan
sederhana ini dapat memberi manfaat kepada doktor, pembantu perubatan,
jururawat dan kakitangan dari pelbagai bahagian di Poliklinik Miri.

“Setelah mengetahui
keperluannya oleh di klinik ini, maka sumbangan sebanyak 500 keping penutup
mulut dan hidung untuk klinik tersebut dan diserahkan pada minggu lepas,”
jelasnya.

Sumbangan itu sebagai tanda
penghargaan kepada petugas klinik menjaga kesihatan orang ramai dengan
melakukan kerja yang penuh dedikasi dan komitmen mereka selama ini.

“Bebanan kerja petugas
kesihatan di klinik mungkin meningkat dalam tempoh ini bahawa orang ramai akan
mengadakan saringan rawatan sebagai langkah berjaga-jaga terhadap
Covid-19,” tambahnya.

Sementara itu, Pembantu Khas
Alan, Lawrence Low turut mengucapkan terima kasih dan penghargaan kepada semua
kakitangan perubatan atas kerja keras dalam membendung wabak Covid-19.

Penyerahan sumbangan 500
keping penutup mulut dah hidung telah dilakukan oleh Lawrence Low bagi pihak
Alan Ling kepada Dr Norafini Salamon yang bertugas di Poliklinik Miri.

Turut hadir ialah pembantu
peribadi Ling, Adriana David dan Matron Ling Leh Hong yang turut bersama
menyerahkan sumbangan berkenan.

See author's posts


Dakwah Islamiah perlu ikut peredaran semasa

KOTA BHARU: Pendekatan dakwah Islamiah harus mengikut arus semasa serta bersesuaian dengan persekitaran supaya dapat menyampaikan mesej sebenar tentang agama Islam, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata, perkara itu merupakan matlamat utama pihaknya untuk menyampaikan kepada setiap lapisan masyarakat bahawa agama Islam itu indah dan tidak dianggap ekstrem.

“Kita mahu menonjolkan Islam itu sifatnya sesuai sepanjang masa dan semua tempat. Justeru, dakwah perlu dilakukan dalam bentuk penuh hikmah dan kebijaksanaan.

“Pada masa sama, dakwah itu boleh membawa kepada rasa Islam itu indah dan tidak dianggap ekstrem sehingga menzahirkan kebencian atau permusuhan dengan sesiapa sahaja,” katanya kepada pemberita.

Beliau ditemui selepas merasmikan Hari Terbuka Yayasan Dakwah Islamiah Malaysia (Yadim) Peringkat Negeri Kelantan, di Dewan Jubli Perak, di sini semalam.

“Sebagai contoh, bila kita datang berdakwah di Kelantan, kita perlu memahami denyut nadi rakyat orang kampung di negeri ini dan pendekatan mana yang lebih sesuai. Di negeri lain pula mungkin pendekatan lain yang lebih sesuai berbanding pendekatan yang kita gunakan di Kelantan,” jelas Zulkifli.

Selain itu beliau berkata, penyampaian dakwah Islamiah juga perlu diperbetulkan semula dengan penuh kesopanan dan tatasusila memandangkan sifat murni itu dilihat sudah banyak terhakis dalam kalangan umat Islam.

Dalam perkembangan lain, Zulkifli berkata satu anjuran seminar khusus mengenai pengurusan kewangan dalam menunaikan umrah, bakal diadakan bagi mengelakkan individu menjadi mangsa penipuan pakej umrah.

Beliau menjelaskan selain daripada wujudnya pihak tidak bertanggungjawab menjalankan kegiatan pelanggaran pakej umrah, terdapat segilintir individu yang tersalah mengatur jangkaan kewangan mereka sebelum menunaikan umrah.

“Satu memang ada jenis (pengendali pakej umrah) kaki menipu tetapi saya lihat jumlah itu amat sedikit. Kedua, kerana ada yang tersilap dan tersalah dalam jangkaan kewangan seperti ambil (pakej) dahulu selepas itu pengurusan tak betul, kemudian sudah membuat pembayaran hotel tetapi tak dapat, begitu juga dengan tiket kapal terbang, maka duit habis tetapi tak selesai.

“Maka, ini kami syorkan satu lagi seminar yang kita nak memperkuatkan tentang bagaimana cara pengurusan kewangan, kita boleh panggil Agensi Kaunseling dan Pengurusan Kredit (AKPK) serta pengendali umrah yang benar-benar berjaya untuk menonjolkan (perkara) seperti itu,” katanya.

Beliau diminta mengulas serta memberi nasihat kepada orang ramai susulan laporan berita yang menyatakan sebanyak 3,883 pelanggaran pakej umrah antara pengelola dan jemaah direkodkan bagi 2012 hingga 2018, melibatkan jumlah tuntutan lebih RM24.1 juta. – Bernama

See author's posts


Lima jemaah terbunuh masjid runtuh

KARBALA: Petugas penyelamat mencari melalui runtuhan Masjid Syiah di tengah Iraq selepas tanah runtuh mengorbankan sekurang-kurangnya lima orang termasuk seorang kanak-kanak.

“Selepas lebih 24 jam menggali batu, kayu dan serpihan lain yang runtuh, kami menemui lima mayat. Itu mungkin angka terakhir,” kata Pertahanan Awam, Jeneral Abdelrahman Jawdat, sambil memberitahu usaha menggali diteruskan sekiranya terdapat mangsa lain.

Jurucakap Pertahanan Awam, Nawas Sabah Shaker berkata sebelum ini bahawa, antara enam dan lapan jemaah haji dilaporkan terperangkap di bawah serpihan masjid, dikenali sebagai Qattarat al-Imam Ali, berhampiran bandar Karbala.

Pasukan penyelamat menggunakan jentolak melalui pintu masuk masjid itu yang menyerupai separuh kubah yang dihiasi dengan hiasan jubin biru yang dilitupi dalam tulisan Arab.

Bangunan suci yang diapit oleh dua menara terletak di dasar dinding batu yang tinggi dan kosong dengan sebahagian bumbung konkritnya telah runtuh.

Jawdat berkata, pasukan penyelamat menemui mayat dua wanita, seorang lelaki dan seorang kanak-kanak dan sedang berusaha untuk membawa keluar mayat mangsa kelima, manakala seorang lagi wanita yang mereka temui.

Pasukan keselamatan bersenjata mengawal pintu masuk masjid, manakala penyelamat bekerja di dalam dan orang ramai memerhati dari belakang pagar besi.

Tiga kanak-kanak diselamatkan lebih awal, kata Perkhidmatan Kecemasan, sambil menambah bahawa, ketiga-tiga kanak-kanak itu berada dalam keadaan baik dan dipantau di hospital.

Pasukan penyelamat yang bekerja sepanjang malam Sabtu dapat membekalkan bekalan oksigen serta makanan dan air kepada beberapa daripada mereka yang terperangkap melalui celah dalam runtuhan, kata agensi berita negara ,INA.

Presiden Iraq Barham Saleh di Twitter menggesa pekerja penyelamat untuk menggerakkan semua usaha untuk menyelamatkan mereka yang terperangkap.

Perdana Menteri sementara, Mustafa al-Kadhemi menggesa Menteri Dalam Negeri untuk menyelia secara langsung operasi mencari dan menyelamat di lapangan dan berharap mangsa yang cedera segera pulih.

Anggota kecemasan berkata, sebelum ini mereka mengekalkan hubungan lisan dengan mangsa untuk meyakinkan mereka.

“Kami bekerja keras dengan ketepatan yang terbaik untuk mencapai mereka yang terperangkap. Sebarang kesilapan boleh membawa kepada keruntuhan selanjutnya,” kata Jawdat, Pengarah Jabatan Media Pertahanan Awam.

Seorang lelaki di tempat kejadian, Bassem Khazali berkata, anak saudaranya adalah antara yang terperangkap dalam runtuhan itu.

“Saya takut semua usaha yang dilakukan akan menjadi sia-sia… Kami ingin tahu apa yang berlaku, mengapa ia berlaku,” kata Khazali.

Jurucakap Pertahanan Awam Shaker memberitahu bahawa, bukit pasir dan batu runtuh ke bangunan masjid disebabkan kelembapan.. -AFP

See author's posts


Mudahkan penghantaran produk pertanian

KUCHING: Lebih banyak produk pertanian daripada kawasan Pakan dapat dihantar ke Pusat pengumpulan, Pemprosesan dan Pembungkusan Produk Pertanian (CPPC) yang berdekatan dengan adanya rangkaian jalan raya yang telah, sedang dan akan dibina oleh kerajaan.

Ahli Dewan Undangan Negeri (ADUN) Pakan, Tan Sri William Mawan Ikom berkata, setelah kerja menaik taraf Jalan Ulu Paku, Ulu Gerenjang, Ulu Krian, Ulu Budu nanti, Pakan juga akan mendapat akses yang penting kepada Lapangan Terbang Bebuling di Spaoh.

“Kewujudan lapangan terbang itu nanti akan membolehkan para petani di kawasan Pakan menikmati kemudahan pemasaran terus ke pasaran antarabangsa.

“Saya juga mengalu-alukan pengumuman Ketua Menteri Datuk Patinggi Abang Johari Tun Openg untuk menjadikan Pakan sebagai bandar baharu moden melalui Pelan Pembangunan Baharu Pakan yang akan menyaksikan pembinaan pejabat kerajaan, perumahan, pusat komersil dan tempat riadah baharu,” katanya dalam kenyataan di sini, semalam.

Tambahnya, dengan siapnya pelan itu nanti, ia pasti akan membantu meningkatkan pembangunan pertanian di Pakan dan kawasan berdekatan.

“Harapan saya sebagai wakil rakyat Pakan agar para petani meneruskan usaha mereka dengan memodenkan cara mereka bertani dan menternak.

“Ini kerana pasaran sekarang memerlukan produk bermutu tinggi yang memerlukan teknologi baharu untuk mengusahakan nya,” jelasnya.

Ujarnya, lokasi Pakan yang terletak didalam kawasan Bukit Sadok Agropolitan dan Betong-Sarikei “Food Basket” adalah amat strategik sekali kerana ia boleh menyumbang kepada industri hiliran sedang giat dipertingkatkan.

“Komuniti peladang, penternak dan nelayan pastinya berterimakasih kepada Kerajaan Gabungan Parti Sarawak (GPS) di atas peruntukkan yang besar dan pelbagai inisiatif untuk membantu para peladang, penternak dan nelayan di Sarawak.

“Pakan khususnya telah menerima banyak bantuan dan nasihat daripada agensi yang berkaitan dengan pertanian terutamanya Kementerian Pemodenan Pertanian, Tanah Adat Dan Pembangunan Wilayah Sarawak, dan Jabatan Pertanian Sarawak dalam bentuk peruntukkan dan bermacam kursus untuk meningkatkan pengetahuan dan ilmu mereka dalam bidang pertanian moden,” katanya lagi.

Beliau turut mengucapkan Selamat Hari Peladang, Penternak dan Nelayan kepada semua rakyat yang terlibat.

Untuk rekod, tarikh keramat 6 Ogos setiap tahun telah diisytiharkan sebagai Hari Peladang, Penternak dan Nelayan Kebangsaan (HPPNK) sebagaimana yang telah diumumkan oleh Perdana Menteri Kedua, Tun Abdul Razak Hussein pada majlis pelancaran penubuhan Lembaga Pertubuhan Peladang (LPP) pada 13 Ogos 1973.

Oleh Zarina Abdullah

See author's posts


13 Pusat Kuarantin dikenal pasti

ALEXANDRA LORNA

KUCHING: Sarawak telah mengenalpasti 13 Pusat Kuarantin
yang telah digunakan, kata Timbalan Ketua Menteri Datuk Amar Douglas Uggah.

Beliau yang merangkap pengerusi Jawatankuasa Pengurusan
Bencana Negeri Sarawak (JPBN) berkata JPBN masih dalam usaha mencari tempat
yang sesuai untuk dijadikan Pusat Kuarantin di daerah lain.

“Antara Pusat Kuarantin yang telah menepati syarat
daripada Kementerian Kesihatan Malaysia adala Institut Latihan KKM (KKA),
Kuching ,Kampung Sukan Petronas, Miri, Kem Belia Kemunyang, Sibu, Stadium
Tertutup, Limbang, Taman Negara Similajau, Bintulu, Stadium Tertutup, Lawas,
Rumah Temuai, Kapit, Institut Pembangunan Desa (INFRA) Sarawak, Kota
Samarahan,  INTAN, Kota Samarahan, Rumah
Rehat, Sri Aman, Kolej Kejururawatan, Sibu, Dewan Suarah, Limbang danInstitut
Kemahiran Islam Malaysia Sarawak (IKMAS), Kuching,” katanya

Beliau berkata demikian dalam sidang media berkenaan
situasi terkini Covid-19 di Sarawak semalam.

Beliau menambah Jabatan Kesihatan Negeri Sarawak juga
telah membuka Pusat saringan Covid-19 di Kompleks Belia dan Sukan.

“Sejak ia dibuka pada 21 Mac yang lepas, seramai 1,771
telah disaring dengan 642 sampel diambil dan 17 kes positif telah
dikesan,” katanya.

Ditanya tentang peserta daripada Majlis Itjimak Masjid
Seri Petaling dari Sarawak, Uggah berkata, pihaknya berasa gembira kerana
kesemua 682 peserta telah hadir untuk membuat saringan kesihatan.

“Sejak hari pertama mereka dipanggil untuk membuat
saringan, kesemua mereka bekerjasama dan telah membuat saringan,” kata
Uggah.

Uggah juga memberitahu, pihak JPBN akan selanjutnya
membincangkan tentang cara meningkatkan keupayaan untuk melakukan ujian
terhadap kes yang disyaki terutamanya di Sibu dan Miri.

“Mungkin kita ada kesukaran untuk melakukan ujian di
kawasan pendalaman, namun kita akan mencuba sebaik mungkin dalam mengadakan
ujian di kawasan tersebut.

“Jika dilihat, sehingga hari ini, masa untuk
mendapatkan keputusan ujian adalah lebih pendek berbanding dahulu.

“Dan pihak Dato’ Sri Dr. Sim Kui Hian juga telah
mewujudkan mekanisma dengan menambah perkhidmatan dari Unimas dan SGH bagi
memastikan kita dapat meningkatkan keupayaan dalam melakuan ujian harian untuk
Sarawak,” kata Uggah.

See author's posts


Rancangan Pemulihan Ekonomi Nasional dialukan

KUCHING: “Pandangan peribadi saya mengenai pengumuman mengenai Rancangan Pemulihan Ekonomi Nasional Jangka Pendek adalah sangat dialu-alukan bagi meneruskan peningkatan ekonomi kita,” kata Pengerusi SHEDA Cawangan Kuching Sim Kiang Chiok.

Menurutnya, perumahan adalah salah satu keperluan asas dan untuk memiliki atau menyewa rumah, masyarakat mesti mempunyai pendapatan untuk membayar sewa atau pinjaman perumahan, yang mana sebahagian besar daripadanya adalah dengan gaji yang diperoleh kerana melakukan pekerjaan atau dari keuntungan dengan menjalankan perniagaan.

“Kerana wabak Covid-19, Perintah Kawalan Pergerakan (PKP) dilaksanakan pada 18 Mac lalu termasuk di Sarawak hampir semua aktiviti ekonomi dihentikan sehingga 12 Mei ini. Apabila berada di fasa Perintah Kawalan Pergerakan Bersyarat (PKPB) beberapa aktiviti ekonomi dibenarkan dengan SOP dalam amalan sosial, penjarakan, kebersihan dan kesihatan dilaksanakan.

“Virus dan kawalan pergerakan ini tidak hanya mempengaruhi Sarawak tetapi di seluruh dunia termasuk rumah kuasa ekonomi seperti Amerika Syarikat, Eropah dan pusat epik virus China,” ujarnya.

Katanya, PKP telah membantu negara untuk merungkai jangkitan Covid-19 dalam membantu perkhidmatan perubatan dan hospital daripada terbeban.

“Kita bersyukur kerana negara kita berada di jalan yang betul untuk melambatkan penyebaran virus. Bagaimanapun, persoalan hidup, mata pencarian mesti mempunyai jawapan yang seimbang. Kehidupan jauh lebih penting daripada kerugian ekonomi kerana kehilangan pendapatan dan perniagaan dapat dikembalikan dan dihidupkan kembali yang mana kehilangan nyawa tidak dapat dikembalikan.

“Oleh itu, kita sekarang sedang dalam proses Pelan Keluar PKPB dan kesihatan kita banyak dilindungi daripada virus Covid-19, sementara kerajaan sekarang mulai menghidupkan kembali mata pencarian kita melalui rancangan pemulihan ekonomi ini,” tegas beliau.

Pasaran Perumahan

Chiok berkata, di pasaran perumahan, tiga pemain utama adalah pembeli rumah, pemaju dan bank dan apabila ekonomi baik, pembeli berpotensi memperoleh gaji yang baik, dan bank bersedia memberi pinjaman selain pemaju akan dapat membina dan menjual harta tanah mereka untuk memenuhi keperluan asas tempat tinggal yang baik.

Namun, ujar beliau lagi dalam fasa pemulihan ekonomi ini adalah diharapkan pasaran harta tanah dihidupkan kembali, bank mesti mempunyai selera risiko dalam memberi pinjaman dan keselamatan pekerjaan untuk calon pembeli haruslah dalam keadaan baik.

“Kerajaan telah memperluas Program Subsidi Upah yang sangat diperlukan untuk membantu majikan menjaga pekerja.

“Harapan saya agar mereka dapat mengikuti subsidi gaji berperingkat mulai dari RM1,200 hingga 75 pekerja, RM 800 untuk 76 pekerja hingga 200 dan RM600 untuk 200 pekerja ke atas dan bukannya hanya RM600 setiap pekerja hingga 200 pekerja,” katanya.

Beliau menjelaskan, bantuan dalam Program Insentif Pekerjaan untuk menggaji pengangguran dan belia sangat dialu-alukan dan ia merupakan inisiatif yang dipertimbangkan oleh kerajaan untuk memastikan pengangguran dapat digunakan dengan cara yang sangat produktif.

“Bantuan gaji kerajaan dan moratorium pinjaman bank selama enam bulan yang ada menolong kita daripada lingkaran ingkar pinjaman dan pengangguran yang negatif.

“Lingkaran negatif ini akan menyebabkan kemelesetan dan bahkan deflasi kepada ekonomi kita sekiranya Pelan Keluar kita tidak dilaksanakan dengan betul,” jelasnya.

Manakala, katanya dalam industri pembangunan harta tanah, ia akan membuat projek meninggalkan dan kehilangan pekerjaan.

Kempen Pemilikan Rumah

Seterusnya Chiok menegaskan lagi, kempen Pemilikan Rumah (HOC) 2018 hingga 2019, adalah langkah pintar oleh Kerajaan bagi memfasilitasi dan memberi insentif kepada pemilikan rumah, dengan memberikan pengecualian duti setem pada pemindahan harta tanah kediaman, perjanjian jual beli dan perjanjian pinjaman untuk pembelian rumah antara RM300,000 hingga rm2.5 juta.

“Pemaju akan menawarkan diskaun sekurang-kurangnya 10 peratus untuk harta tanah kediaman untuk penjualan.

“Ini akan mewujudkan tarikan dan minat dalam pasaran hartanah. Ini adalah masa yang tepat untuk mencari hartanah kediaman dalam tempoh HOC  dari Jun 2020 hingga 31 Mei 2021.

“Juga, kerajaan mengumumkan pengecualian cukai keuntungan harta tanah (RPGT) bagi rakyat Malaysia untuk melupuskan sehingga tiga hartanah antara 1 Jun 2020 dan 31 Disember 2021 yang juga akan membantu pasaran sekunder hartanah kediaman membuat lebih banyak transaksi.

“Ini juga akan membantu melancarkan proses transaksi harta tanah kediaman dalam tempoh yang dikecualikan,” katanya.

Had Pembiayaan Pinjaman

Pada masa sama, katanya pada had pembiayaan pinjaman rumah ketiga bernilai RM600 ribu ke atas tidak lagi akan dikenakan 70 peratus dari nilai rumah tersebut dalam tempoh HOC tetapi masih dikenakan penilaian pengurusan risiko dalaman institusi kewangan, sangat dialu-alukan oleh pelabur harta tanah yang akan  menghidupkan semula minat harta tanah sebagai pelaburan dengan pulangan sewa yang baik, penghargaan jangka panjang dan perlindungan terhadap daya beli mata wang Malaysia.

Pemaju, ujarnya akan dapat menarik lebih banyak pelabur ke dalam produk mereka sementara pasaran harta tanah, Pelan Pemulihan sangat diperlukan untuk dimulakan semula dalam tempoh PKPB ini.

“Bagaimanapun, keselamatan kerja dan ketersediaan pinjaman bank adalah penting agar HOC berjaya.  Ini adalah permulaan yang baik untuk Pelan Keluar untuk pulih dari penguncian,” jelasnya.

Tegasnya, kita masih dalam wabak penyakit dan sehingga vaksin atau penawarnya dijumpai dan akan beroperasi di bawah keadaan normal di mana jarak sosial, kesihatan dan kebersihan SOP adalah yang paling penting untuk melindungi kita daripada virus jahat ini.

“Kita perlu sentiasa berwaspada selalu untuk mengalahkan virus ini walaupun kita dapat kembali bekerja,” katanya.

See author's posts


Meradong bakal terima pelbagai pembangunan

PELBAGAI pembangunan terkini telah dan sedang dilaksanakan di kawasan Dewan Undangan Negeri (DUN) Meradong.

Ahli Dewan Undangan Negeri (ADUN) Meradong, Datuk Ding Koung Hiing berkata, antara pembangunan untuk rakyat yang sedang dilaksanakan di daerah Meradong ialah pembinaan Stadium Bola Keranjang Bintangor.

“Pembinaan stadium ini giat dilaksanakan secara berperingkat mengikut fasa kelulusan daripada projek Transformasi Luar Bandar (RTP).

“Projek pembinaan stadium bagi fasa pertama ini menelan kos sebanyak RM1 juta di bawah peruntukan RTP,” katanya.

Beliau berkata demikian ketika menjalankan lawatan ke tapak projek pembinaan Stadium Bola Keranjang Bintangor.

Tambahnya, fasa kedua projek pembinaan Stadium Bola Keranjang Bintangor sebanyak RM1 juta juga akan diteruskan sebaik peruntukan RTP diluluskan.

Dalam pada itu, katanya, antara pembangunan terkini yang sedang dilaksanakan di daerah Meradong ialah reka bentuk penyelesaian ujian pembinaan dan pengoperasian pakej CR1 (Wilayah Tengah) yang dicadangkan untuk program grid bekalan air Sarawak – Kawasan Tekanan Rendah Di Daerah Meradong Bernilai RM81 juta.

“Selain itu, antara pembangunan di daerah Meradong yang sedang dilaksanakan ialah pembinaan Dewan Sebarguna baharu, bangunan pra sekolah dan bilik kelas sekolah serta bina baharu gereja melalui

peruntukan RTP Kerajaan Sarawak.

“Saya amat berterima kasih diatas keprihatinan Ketua Menteri, Datuk Patinggi Abang Johari Tun Openg dan barisan kepimpinan Kerajaan Gabungan Parti Sarawak (GPS) yang sentiasa mengambil berat pembangunan di daerah Meradong.

“Pelbagai pembangunan yang telah dan sedang dilaksanakan di daerah Meradong ini membuktikan Kerajaan GPS sangat prihatin dengan rakyat di sini,” ujarnya.

Tambahnya, pelbagai lagi rancangan pembangunan akan dilaksanakan di daerah Meradong pada masa akan datang.

“Antara perancangan pembangunan pada masa akan datang di daerah Meradong ialah pembinaan kolam renang Bintangor dan pembinaan Waterfront Bintangor.

“Kita juga telah merancang untuk naik taraf prasarana sukan di Kompleks Sukan Bintangor.

“Sebanyak 1,000 tiang lampu jalan di kawasan daerah Meradong serta menaik taraf perkhidmatan internet di kawasan Meradong khas untuk luar bandar turut dirancang dan akan dilaksanakan pada masa akan datang,” katanya lagi.

Oleh EARL ANEK

See author's posts


Perlu padang bola sepak ‘standard’

DAYANG Noorazah Awang Sohor merasmikan Pertandingan Futsal DUN Lingga di Gelanggang Futsal Linggadi Lingga kelmarin.

DAERAH Lingga memerlukan sebuah kemudahan padang bola sepak ‘standard’ untuk menganjurkan pelbagai kejohanan bola sepak dalam usaha meningkatkan mutu sukan itu di daerah ini.

Ahli Dewan Undangan Negeri (ADUN) Lingga, Dayang Noorazah Awang Sohor berkata, buat masa ini Lingga hanya bergantung kepada satu-satunya padang bola sepak di Kompleks Sukan Sri Aman yang menjadi venue utama bagi setiap kejohanan di bahagian itu.

Beliau memberitahu permohonan mendapatkan sebuah padang bola sepak di Daerah Lingga itu sudah pun dimaklumkan dan menunggu beberapa proses dan pertimbangan untuk kelulusan.

“Kita memohon agar kerajaan dapat membina sebuah kemudahan padang bola sepak standard bagi Daerah Lingga kerana kemudahan itu tidak mencukupi untuk membolehkan kita mengadakan pertandingan bola sepak di sini,” katanya semasa berucap merasmikan Pertandingan Futsal DUN Lingga bertempat di Gelanggang Futsal Lingga kelmarin.

Dayang Noorazah berkata, bertepatan dengan status Lingga sebagai daerah penuh yang seharusnya memiliki kelengkapan fasiliti sukan seperti padang bola sepak.

“Saya akan terus memperjuangkan untuk mendapatkan sebuah padang bola sepak di Daerah Lingga ini dan berharap permohonan tersebut diluluskan dan dipermudahkan,” ujarnya.

Menurutnya, beliau sebagai wakil rakyat di kawasan itu memandang berat keperluan rakyat setempat kerana kemudahan tersebut bukan sahaja dijadikan tempat untuk bersukan, malah menjadi tempat riadah masyarakat setempat khususnya generasi muda bagi mengelakkan mereka terjebak dalam kegiatan tidak bermoral.

Dalam perkembangan lain, beliau mahu lebih ramai lagi golongan belia di DUN Lingga berjaya di dalam bidang sukan hingga melangkah ke peringkat yang lebih tinggi.

Menurutnya, belia di kawasan itu kini telah ramai melahirkan jaguh-jaguh atlet serta menyumbang nama pada beberapa sukan besar sebelum ini.

“Belia di daerah ini telah banyak menyumbangkan nama dan mewakili negeri Sarawak seperti dalam beberapa acara sukan peringkat negeri Sarawak dan banyak lagi.

“Momentum seperti ini harus diteruskan dan kerajaan akan sedaya upaya memberi sokongan moral dan apa-apa bantuan kepada belia kita agar, belia kita tidak akan ketinggalan serta menaikkan nama belia Lingga ke peringkat yang lebih tinggi” ujarnya.

Jelas Dayang Noorazah, beliau yakin dan percaya satu hari nanti DUN Lingga juga akan melahirkan ramai atlit-atlit yang berjaya diperingkat sukan yang berprestij tinggi seperti Sukan Malaysia (SUKMA), Sukan SEA, Sukan Olimpik dan sebagainya.

Oleh ADI SAFARMAN

See author's posts


Kaji naikkan gaji, bendung rasuah

KUCHING: Kerajaan Sarawak sedang mengkaji kemungkinan menaikkan gaji kakitangan awam negeri sebagai satu cara untuk menghentikan perbuatan rasuah.

Premier Sarawak Datuk Patinggi Tan Sri Abang Johari Tun Openg berkata pendekatan sedemikian adalah serupa dengan apa yang diamalkan di Singapura.

“Penjawat awam tidak dibayar gaji yang mencukupi untuk menampung kos sara hidup yang semakin meningkat.

“Ini sekali gus, menimbulkan kecenderungan untuk meminta-minta, wang di bawah meja, salah guna kuasa dan sebagainya,” katanya berucap pada majlis perasmian Hari Integriti Perbadanan Kemajuan Ekonomi Sarawak (SEDC) di sini, hari ini.

Abang Johari berkata, kenaikan gaji memerlukan kajian teliti kerana kerajaan negeri tidak boleh begitu sahaja mewujudkan jawatan atau mewujudkan sistem gaji.

“Malah faedah pencen sendiri tanpa tertakluk kepada perkhidmatan awam persekutuan.

“Semua jawatan berpencen tertakluk kepada kelulusan Jabatan Perkhidmatan Persekutuan (JPA) kerana pencen dibayar oleh Kerajaan Persekutuan.

“Tetapi saya fikir kita mempunyai jalan untuk mengatasi masalah ini untuk memintas keperluan untuk tertakluk kepada JPA dan dengan syarat kita mempunyai ekonomi yang kukuh,” katanya.

Beliau juga berkata, penyediaan Rang Undang-undang untuk menubuhkan dana kekayaan akan diperkenalka pada sidang Dewan Undangan Negeri (DUN) bermula 21 November ini.

“Saya akan memperkenalkan tabung kedaulatan, yang juga termasuk dana wakaf.

“Oleh itu, saya berbangga untuk menyebut bahawa Sarawak telah membina asas yang kukuh dengan objektif yang jelas dalam menangani rasuah, tadbir urus dan integriti,” katanya.

Oleh AZREEN KERIA

See author's posts


13 rumah rosak akibat angin kencang

KUCHING: Rumah Wakaf Surau Darul Uyuun antara 13 rumah di tiga kampung, Jalan Datuk Ajibah Abol di sini rosak akibat hijan lebat dan angin kuat malam semalam.

Kejadian itu mendapat respon segera daripada Pusat Khidmat Parti Pesaka Bumiputera Bersatu (PBB) N.8 Satok yang menghulurkan bantuan segera kepada mangsa.

Angin kuat kira-kira jam 7.30 malam itu menerbangkan bumbung rumah di Kampung No. 2, Kampung No. 3 dan Kampung No. 4.

Ketika kejadian, pokok tumbang menghempap bahagian dapur salah sebuah rumah, selain kebanyakan bumbung rumah diterbangkan angin.

Pada masa sama banyak kerosakan barangan rumah dan perabot.

Timbalan Ketua Cawangan Parti PBB N.8 Satok, Dato Ibrahim Baki mewakili Ketua Menteri, Datuk Patinggi Abang Johari Tun Openg merangkap Ketua Cawangan N.8 Satok mengunjungi mangsa dan lokasi kejadian.

Hadir sama, Setiausaha Politik Ketua Menteri, Abdul Samad Gany, Pegawai Khas P.194 Petra Jaya, Morshidi said dan Naz Ismadie Khalik, Ketua Pemuda PBB Satok, Kaunselor Dzamaluddin Zainudin, Temenggong Helmi dan Penghulu Hendry.

Oleh Diyana Samsuddin

See author's posts


Angkat martabat Songket, Keringkam

KUCHING: Orang ramai dialu-alukan untuk hadir ke Jualan September Galeri Songket dan Keringkam di Jalan Masjid pada hari ini (25 September 2020) dan esok (26 September 2020) bagi menikmati tawaran istimewa yang diberikan kepada produk inovasi berasaskan Songket dan Keringkam.

Menurut Pengurus Besar Centexs, Mohd Shahren Mohd Yusri aktiviti jualan juga adalah untuk menarik lebih ramai pengunjung ke galeri.

“Namun begitu Songket (samping) dan Keringkam asli tetap dijual pada harga sebenar untuk memelihara prestij produk tersebut dan mengekalkannya di kelas premium.

“Koleksi Songket Sarawak dan Keringkam terbaharu malah ada yang sebelum ini tidak dijual oleh artisan bakal dijual sebagai salah satu tarikan istimewa,” ujarnya semasa perasmian Jualan September Songket dan Keringkam serta perasmian awal Kaleng Kuih di sini, semalam.

Beliau berkata acara tersebut juga menjadi platform untuk memperkenalkan usahawan komuniti Songket dan Keringkam di negeri ni.

“Peluang untuk usahawan dan pereka fesyen seperti Dato Asfarena, Wan Bynun, Harizan Khaider dan Che Che untuk memperkenalkan produk inovasi dan memberi inspirasi kepada graduan Centexs akan potensi pasaran produk warisan.

“Terdapat juga demonstrasi dan kiosk interaktif untuk pengunjung mempelajari sejarah, cara memproses dan produk di Songket dan Keringkam Gallery,” ujar beliau.Pada majlis sama yang dihadiri isteri Ketua Menteri Datuk Amar Juma’ani Tun Tuanku Bujang, beliau turut merasmikan Kaleng Kueh di Heritage Central Cage.

Shahren turut mengatakan Kaleng Kueh adalah platform untuk membantu usahawan kuih-muih tradisional dengan menjual produk mereka di bawah satu jenama.

“Ia juga adalah bagi melestarikan kuih-muih tradisional seperti kuih cap, cuih cincin, penyaram, apam, bingka, takir, celorot dan sebagainya agar terus menjadi juadah yang setanding dengan juadah atau pastri di luar negara.

“Jika Amerika Syarikat mempunyai donut, Perancis berbangga dengan Croissant, Éclair dan Brioche, kita juga mempunyai kuih muih tradisional yang diwarisi secara turun temurun,” ujar beliau.

Oleh Alexandra Lorna

See author's posts


Tipu Tawaran E-Baucar: Polis buka lima kertas siasatan

KUALA LUMPUR: Polis Diraja Malaysia (PDRM) membuka lima kertas siasatan berhubung kegiatan penipuan tawaran e-baucar atau e-ganjaran yang membabitkan kerugian RM508,261 di seluruh negara.

Setiausaha PDRM, Datuk Noorsiah Saaduddin berkata, siasatan mendapati tawaran melalui aplikasi dalam talian itu diperkenalkan pada 2020 yang membabitkan pembelian barangan dan perkhidmatan menggunakan e-dompet.

Beliau berkata, pengguna yang berminat menggunakan aplikasi tersebut perlu memasukkan sejumlah wang dan akan diberikan penjimatan hingga 50 peratus bagi setiap pembelian selain menerima mata ganjaran yang boleh ditebus menerusi pembelian barangan atau wang tunai.

“Pada peringkat awal, urus niaga dan penebusan mata ganjaran melalui aplikasi ini berjalan lancar namun masalah mula timbul pada penghujung 2022 apabila pengguna gagal untuk membuat pembelian serta penebusan mata ganjaran.

“Kes disiasat mengikut Seksyen 420 Kanun Keseksaan,” katanya dalam kenyataan hari ini.

Noorsiah berkata, Kementerian Perdagangan Dalam Negeri dan Hal Ehwal Pengguna pada Oktober tahun lepas telah mengeluarkan kenyataan berhubung serbuan terhadap syarikat yang terbabit dengan kegiatan itu yang disiasat mengikut Seksyen 4(1) dan Seksyen 27B Akta Jualan Langsung dan Skim Anti Piramid 1993.

Jumaat lepas, media melaporkan kira-kira 100 laporan polis dibuat membabitkan kerugian hampir RM5 juta berhubung penipuan tawaran baucar atau e-ganjaran yang menggunakan nama tokoh terkenal, kerabat diraja, bekas pegawai kerajaan dan agamawan.- Bernama

See author's posts


LTSIP sedia dijadikan lapangan terbang antarabangsa

KOTA BHARU: Lapangan Terbang Sultan Ismail Petra (LTSIP) di Pengkalan Chepa yang sedang dinaik taraf, bersedia untuk dijadikan lapangan terbang antarabangsa apabila ia siap sepenuhnya, namun bergantung kepada permintaan penerbangan, kata Menteri di Jabatan Perdana Menteri (Ekonomi), Datuk Seri Mustapa Mohamed.

Menurutnya, projek naik taraf LTSIP dengan kos melebihi RM440 juta itu dijangka siap pada pertengahan 2024 dan berupaya menampung sehingga empat juta penumpang setahun (mppa).

“Skop utama projek naik taraf ini adalah merangkumi pembesaran dan menaik taraf bangunan terminal sedia ada bagi meningkatkan kapasiti daripada 1.5 mppa kepada empat mmpa yang dijangka mencapai kapasiti ini pada 2028.

“Malah, projek naik taraf ini akan mengasingkan balai ketibaan dan pelepasan penumpang dengan bangunan terminal yang lebih besar,” katanya kepada pemberita selepas lawatan kerja ke tapak projek naik taraf lapangan terbang berkenaan di sini baru-baru ini.

Turut hadir Pengerusi Jawatankuasa Kerja Raya, Infrastruktur, Pengangkutan dan Utiliti negeri Datuk Azami Mohd Nor dan Pengarah Jabatan Kerja Raya Kelantan Suhaili Ismail.

Mengulas lanjut, Mustapa berkata, kerja-kerja naik taraf LTSIP bukan sahaja dilaksanakan untuk keselesaan penduduk setempat, malah, bakal menyediakan lebih 500 peluang pekerjaan apabila pelaksanaan projek itu mencapai waktu kemuncak pada Jun tahun depan.

“Ini adalah sebahagian daripada usaha Kerajaan Persekutuan untuk meningkatkan kesalinghubungan antara bandar dan seterusnya merapatkan jurang pembangunan antara wilayah sebagaimana yang menjadi salah satu tumpuan dalam Rancangan Malaysia Ke-12,” katanya.

Dalam perkembangan lain, Mustapa berkata, keadaan pemain industri terutama golongan peniaga adalah semakin baik susulan kerajaan memberi lebih banyak kelonggaran prosedur operasi standard (SOP) bagi operasi perniagaan, terutamanya di negeri-negeri Fasa Dua dan Fasa Tiga dalam Pelan Pemulihan Negara.

Beliau berkata walaupun sektor perniagaan masih belum pulih sepenuhnya berikutan pandemik Covid-19, keputusan kerajaan untuk membenarkan perniagaan kembali dibuka telah memberi kelegaan kepada golongan peniaga untuk menjana pendapatan.

“Sudah tentu apabila kerajaan mengumumkan kebenaran untuk merentas negeri dan antarabangsa suatu hari nanti, ia pasti akan meningkatkan serta memulihkan semula ekonomi golongan peniaga,” katanya.

Sambil memberikan contoh, Mustapa berkata, keputusan kerajaan untuk membuka semula sektor pelancongan di Langkawi sebagai projek rintis kepada pelancong tempatan bermula 16 Sept ini, dilihat mampu meningkatkan semula sektor pelancongan, sekali gus memberi impak positif kepada peniaga.

“Ini adalah satu percubaan (meningkatkan sektor pelancongan) dan pulau-pulau lain seperti Pulau Perhentian, Pulau Tioman, Pulau Pangkor akan menyusuli seperti yang diumumkan kerajaan untuk Langkawi,” katanya.- Bernama

See author's posts


Rakyat terus nikmati peruntukan MRP

DALAT: Peruntukan berjumlah RM149,000 diluluskan untuk membiayai beberapa projek di Kampung Kekan, dekat sini.

Surat kelulusan itu disampaikan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah pada Jumaat lalu dan diserahkan kepada Ketua Kaum, Augustine Kupang bagi Kampung Kekan Proper dan Ketua Kaum (KK), Uprel Depit untuk Kampung Kekan Seberang.

Penyampaian peruntukan Projek Kecil Luar Bandar (MRP) itu disampaikan sempena dengan Program  Ziarah Kampung Kekan.

Projek yang terlibat bagi Kampung Kekan Proper ialah naik taraf dewan serbaguna  yang berjumlah RM50,000, projek bina jalan simen di Kampung Tegup (RM20,000) dan naik taraf jalan jeti Balai Raya (RM25,000).

Manakala, Kampung Kekan Seberang menerima projek penyambungan tebingan hakisan sungai yang berjumlah RM36,000 dan pembinaan dua jeti berbumbung di muara Sungai Kut-Kampung Kekan Seberang yang berjumlah RM18,000.

Fatimah yang juga merupakan Ahli Dewan Undangan Negeri (ADUN) Dalat turut  menghadiri program sama di Balai Raya Kampung Medong Hulu.

Pada program itu, beliau juga menyampaikan peruntukan MRP kepada Kampung Medong Hulu dan Kampungg Medong Seberang.

Projek yang terlibat ialah baik pulih titi belian di hadapan Klinik Desa menuju ke jalan utama Kampungg Medong yang berjumlah RM34,000, membina titi belian di Kampung Medong Hulu (RM24,000), membina titi belian dari rumah Ubeh Mukan ke jalan utama Kampung Medong Hulu (RM39,500) dan baik pulih rumah belanga Kampung Medong Seberang (RM20,000).

Surat kelulusan dan cek MRP projek tersebut diserahkan  kepada KK Kim Bol yang mewakili Kampung Medong Hulu dan KK  Mahrup Libeng yang mewakili Kampung Medong Seberang.

Oleh Henry B Siyu

See author's posts